Norveçdə satılan avtomobillərin yarısından çoxu elektromobillərdir\n07:05 7 Aprel 2019\nYeni statistik göstəricilərə görə, Norveçdə realizə olunan avtomobillərin yarıdan çoxu ilk dəfə olaraq, elektromobillərin payına düşür.\nMilli.Az AZƏRTAC-a istinadən bildirir ki, Norveçdə yol hərəkəti üzrə Məşvərətçi Şuranın göstəricilərinə görə, ölkədə mart ayında qeydiyyatdan keçən 18375 yeni nəqliyyat vasitəsindən 10728 ədədi və ya 58,4 faizi elektromobillər olub.\nElektrik maşınları uzun illər ərzində bu Skandinaviya ölkəsində populyar olub. Lakin mart ayındakı rəqəmlər ötən aylarla, yəni bazarda elektromobillərin payı 40 faiz təşkil etdiyi vaxtla müqayisədə kəskin artıb.\nBu artıma "Tesla" elektromobil istehsalçılarının 3-cü model avtomobillərinin gətirilməsi səbəb olub.\n"İnsanlar uzun illərdi ki, 3-cü modeli sifariş verirdilər, axır ki, onlar ünvanlarına çatdı", - deyə "OFV"nin statistika şöbəsinin rəhbəri Pal Brun AFP agentliyinə bildirib.\nYeni axınla əlaqədar sahibkar İlon Maskın rəhbərlik etdiyi avtomobil istehsalı şirkətinin mart ayında Norveçin təzə avtomobil bazarındakı yeri 30 faizdən çox olub.\nNorveç hökumətinin qarşısına qoyduğu məqsədə müvafiq olaraq, 2025-ci ildə satılan bütün yeni avtomobillərdə atmosferə buraxılan zərərli tullantılar sıfır səviyyədə olmalıdır. Bununla yanaşı, bir neçə tədbirlər görülüb, həmçinin daxili yanma mühərriki ilə deyil, elektriklə işləyən avtomobilləri seçmələrindən ötrü sürücülərin həvəsləndirilməsinə yönələn subsidiyalar ayrılıb. Elektromobillər xüsusən vergi sistemindən fayda götürürlər. Bu, benzinlə və ya dizellə işləyən avtomobillərlə müqayisədə onların qiymətlərini daha da rəqabətqabiliyyətli edir. Avtomobil sahibləri, həmçinin pulsuz parklama və ictimai parklama yerlərində pulsuz enerji yükləməsi və şəhər daxilində gediş üçün nəzərdə tutulan yol pulundan azad olma kimi müəyyən imtiyazlardan istifadə edirlər.\nXəbərin orijinal ünvanı: https://news.milli.az/interest/744781.html


Azərbaycanlı aparıcının toyundan ilk fotolar » wWw.Qadinlar.Biz ~ Qadınlar Bir Incidir! Populyar Qadın Saytı\nAzərbaycanlı aparıcının toyundan ilk fotolar\nTarix: 1-10-2015, 22:45\nSəs ver: ATV-nin aparıcısı İslam Mehrəliyevin toyudur.\nO, Nəzrin adlı xanımla ailə qurur. Qeyd edək ki, İ.Mehrəliyev və Nəzrin cütlüyü uzun müddətdir ki nişanlı olublar. Aparıcı açıqlamasında maddi durumu yaxşı olmadığı üçün toyunun gecikdiyini bildirmişdi. İslam ötən il nişanlısı ilə Türkiyənin "Ben bilmem, eşim bilir” verilişinə qatılmışdı. NoName\nloading... ATV-nin aparıcısının toyundan - FOTOLAR\nMəşhur yarışmada Azərbaycan gecəsi - Video


Kamaləddin Qafarov: “Avropa İttifaqı regional sülh işinə daha böyük töhfələr verə bilər” • Faktinfo.az\n22 Dekabr 2021, 17:28\n“Məlum olduğu kimi, bu gün Cənubi Qafqaz regionunda cərəyan edən proseslər bütün dünyanın, o cümlədən xüsusilə Avropa İttifaqı ölkələrinin diqqət mərkəzindədir.\nVətən müharibəsində tarixi Qələbə qazanan Azərbaycanın yaratdığı yeni regional geosiyasi və geostrateji reallıqlar isə bu proseslərin əsas istiqamətini və dinamikasını müəyyən edir. Avropa İttifaqının bu regiona olan marağı, ilk növbədə, Aİ ölkələrinin enerji təhlükəsizliyi məsələsində Azərbaycanın getdikcə artan rolu ilə bağlıdır. Hazırda XXI əsrin ən böyük infrastruktur layihələrindən biri hesab olunan Cənub Qaz Dəhlizi vasitəsilə Azərbaycan qazı Bakıdan Adriatik dənizinin dibi ilə, yüksək dağlıq ərazilərdən keçərək İtaliyaya çatdırılır. Bu il yanvarın 1-dən başlayaraq İtaliya, Yunanıstan və Bolqarıstan 7,2 milyard kubmetr qazla təchiz olunub. Gələn il bu rəqəmin 9 milyarda, 2023-cü ildə isə 11 milyarda çatacağı nəzərdə tutulur. Nəzərə alsaq ki, hələ ötən ilin dekabrında, layihənin tam başa çatmasından əvvəl artıq istehlakçılarla müqavilələr imzalanmışdır, təbii ki, Avropa belə bir layihənin təhlükəsizliyini həm düşünməlidir, həm də bu təhlükəsizliyin təminatı istiqamətində müvafiq addımlar atmalıdır. Bütün bu məsələlər də Azərbaycan Prezidenti cənab İlham Əliyevin Brüsseldə işgüzar səfərdə olarkən İtaliyanın “İl Sole 24 Ore” qəzetinə verdiyi müsahibəsində ətraflı şəkildə öz əksini tapıb.”\nBu fikirləri mətbuata verdiyi açıqlamasında Azərbaycan Respublikası Milli Məclisinin deputatı Kamaləddin Qafarov bildirib.


FLMMM-in etnoqrafik ekspedisiyası\n16 12 2016, 11:29\nBu ilin avqust ayında FLMMM üç nəfərdən ibarət delegasiyanı Cənubi Dağıstana etnoqrafik ekspedisiyaya göndərdi. Delegasiya üzvləri Doquzpara, Axtı, Məhərəmxür, Qurax və Suleyman-Stal rayonlarının kəndlərində oldular.\nEkspedisiya, ilk növbədə, elmi xarakteri daşıyırdı: onun əsas məqsədi etnoqrafik və folklyor materialın yığılması idi. Bir həftə ərzində ekspedisiya üzvləri Cənubi Dağıstan kəndlərini gəzdi, ağsaqqallar və mədəniyyət işçiləri ilə görüşdü və müxtəlif kəndlərdə gündəlik həyat ənənələri, sənətkarlıq və xüsusiyyətlər haqqında çoxlu maraqlı məlumat topladılar.\nSəfər Doquzpara rayonun Quruş kəndinə ziyarət ilə başladı. Hündürlüyü dəniz səviyyəsindən 2565 m., əhalisi isə təxminən 800 nəfərdən ibarət olan Quruş kəndi Avropanın ən yüksək məskunlaşma nöqtəsidir. Ekspedisiya üzvləri kəndin ən yaşlı insanların evlərinə getdilər və xeyli məlumat topladılar.\nƏsas məlumat toy adətləri haqqında oldu. Əvvələr gənclər nadir hallarda özlərinə həyat yoldaşı seçirdilər. Əsasən onların yerinə valideynləri bunu edirdilər və valideynlərin iradəsi övladlar tərəfindən qəbul olunmalı idi, müqavimət göstərilmirdi.\nToy üç gün qeyd olunurdu. Əvvəl qocalar, sonra qadınlar və sonda isə gənclər dəvət olunurdu. Qeyd etmək lazımdır ki, hətta 20-ci əsrin ortalarında toy süfrələrində indi ki kimi bolluq yox idi. Əsasən şorba və plov, desertə isə ləzgi halvası – isita olurdu.\nGəlinlik paltarı ağ parçadan tikilmirdi. Bü günə qədər mövcüd olan rənglə bağlı adət gəlinin başını və üzünü qırmızı dəsmal ilə örtürülməsidir.\nEvləndikdən sonra bir neçə müddət cütlük bir-biri ilə insanlar qarşısında danışmamalı idilər. Ömrünün sonuna qədər davam edən qayda isə valideynlər qarşısında onlarının biri-birini ad ilə çağırmaq qadağası idi. Gəlin həyat yoldaşının valideynlərini "ana”, "ata” deyə çağırmalı, öz valideynlərini isə yalnız birinci uşağın dünyaya gəldikdən sonra görə bilirdi.\nMadridin Ləzgi ulduzu\nDinara Yunus: “Valideynlərimin həbsdə qalması öl&# ...


Bakıda yolda 100 metr uzunluğunda sürüşmə baş verib. Azərbaycan Avtomobil Yolları Dövlət Agentliyinin mətbaut katibi Anar Nəcəfli "Qafqazinfo”ya açıqlamasında bildirib ki, Badamdar ərazisi aktiv sürüşmə zonası olduğu üçün mütəmadi olaraq onların nəzarətindədir:\n"Həmin ərazidə bir neçə sürüşmə nöqtəsi var, onlardan biri də bu gün sürüşmə baş verən ərazidir. İki gün öncə əməkdaşlarımız tərəfindən həmin yerdə çatlar müşahidə edilmişdi və ərazi nəzarətə götürülmüşdü. Dünən yağan yağışlar nəticəsində çatlar böyümüşdü, buna görə də önləyici tədbir olaraq axşam saatlarında yolda hərəkət məhdudlaşdırıldı. Sürücülər üçün alternativ yolla gediş təmin olundu.\nBu gün səhər saat 5-6 radələrində həmin yolda bir zolaq üzrə təxminən 100 metr uzunluğunda sürüşmə olub. Bu zaman aşağıda yerləşən Bakı buxtası küçəsində park vəziyyətdə olan avtomobilin bir hissəsi sürüşmə nəticəsində torpağın altında qalıb. Hazırda mütəxəssilər və əməkdaşlarımız hadisə yerindədirlər, araşdırmalardan sonra növbəti işlərin görülməsinə qərar veriləcək”.


Əmək kitabçaları LƏĞV olunur və nə baş verir? – » Teref.az\nƏmək kitabçaları LƏĞV olunur və nə baş verir? – “İş yerlərində bu ştatlar da olmayacaq”\n“Elə müəssisələr var ki, 500-1000 işçisi var. Əmək kitabçalarının uçotu, jurnalı, ciddi hesabat blankı var. Onun dövriyyəsini təşkil etmək lazım olur. Bir neçə işçi buna cavabdeh olmalıdır. İşəgötürənlərə bu məsələnin xeyri odur ki, əmək kitabçası ilə bağlı ştatları ləğv edəcəklər. Dövlətə isə xeyri odur ki, bu məsələ ilə bağlı nəzarəti həyata keçirməyə ehtiyac qalmayacaq, hamısı elektronlaşacaq. İşçi isə özü ilə iş yerlərinə bu sənədi daşımayacaq və surətini notariusda təsdiqlətməyəcək”.шаблоны для dle 11.2


Respublika stadionunda vəziyyət necədir? — Direktordan açıqlama\n“Hazırda ot örtüyünün vəziyyəti idealdır. “Qarabağ” klubu oyunlarını burada keçirə bilər”. Bu sözləri “Qafqazinfo”ya açıqlamasında Tofiq Bəhramov adına Respublika stadionunun direktoru Şamil Quliyev deyib.\nO bildirib ki, havaların soyuması ot örtüyünün düzəlməsinə səbəb olub: “Bilirik ki, bu problemlər daha çox iyul-avqust aylarında olur. Çünki həmin vaxt havalar çox isti keçir və bu da ot örtüyünün vəziyyətinin pisləşməsinə səbəb olur. Sentyabrın əvvəlində havalar nisbətən soyudu, nəticədə meydançanın vəziyyəti düzəlməyə başladı. “Qarabağ” oktaybrın 21-də Konfrans Liqasının qrup mərhələsinin 3-cü turunda evdə “Kayrat”la oynayacaq. Həmin qarşılaşma məhz Tofiq Bəhramov adına Respublika stadionunda keçiriləcək”.\nŞ.Quliyev meydançanın yaxşı hala salınması üçün heç bir əlavə tədbir görülmədiyini də açıqlayıb: “Burada hər hansı əlavə iş aparılmayıb. Elə əvvəlki qaydada gübrələr verilir, suvarma işləri aparılır. Sadəcə xüsusi maşınlar var ki, otun köklərinin havalanması üçün istifadə edilir. Onlar ayda 1 deyil, 2 dəfə işləyir. Bəzi çox pis olan yerlərə sadəcə yeni toxum səpilib”.\nAvrokuboklar zamanı ot örtüyünün vəziyyəti\nDirektor drenaj sistemlərində problem olmadığını da sözlərinə əlavə edib: ““Qarabağ” klubunun prezidenti Tahir Gözəl açıqlamasında bildirmişdi ki, drenaj sistemlərində problem var. Amma ona yanlış məlumat vermişdilər. Ümumiyyətlə, stadionda olan sistemlər yenidənqurma işləri zamanı tamamilə dəyişilib və yaxşı səviyyəyə gətirilib. Hətta sizə deyim ki, stadionda istilik sistemi də mövcuddur. Yəni soyuqlar zamanı ehtiyac olarsa, otu şaxta vurmasın deyə həmin sistem işə salına bilər”.\nStadion rəhbəri “Kayrat”la qarşılaşmadan sonra yenə ot örtüyündə problemlər yarana biləcəyi ilə bağlı iddialara da cavab verib: “İnanmıram ki, hansısa problem olsun. Çünki ot örtüyünün pis vəziyyətə düşməsinin səbəbi istilərdir”.\nŞ.Quliyev növbəti yay mövsümlərində eyni hallarla üzləşməmək üçün müzakirələr aparıldığını da deyib: “Təbii ki, biz düşünürük ki, növbəti mövsümlərdə bu cür hallar yaşanmasın. Havalar isinəndə hər dəfə eyni problem olur və biabırçı vəziyyət yaranır. Bu arena artıq “Qarabağ”ın idarəsindədir və hər şeyi onlar özləri edir. Mənim ümumiyyətlə, burada nəyəsə qarışmağa ixtiyarım yoxdur. Yeni nəsə düşünmək lazımdır ki, bu cür vəziyyətlə üz-üzə qalmayaq. Əvvəllər Fil Şarples meydançaya nəzarət edirdi. Bir dəfə ona dedim ki, suvarma işlərini başqa vaxt aparaq, bu vaxt düzgün deyil. Bildirdi ki, əgər bacarırsansa, verim stadionu siz özünüz baxın. Ona cavab verdim ki, mənə lazım deyil (gülür). İndi də bura nəzarət edənlər onun qoyduğu proqram üzrə nəzarət edir. Suvarma işlərini, gübrələrin verilməsini onun yazdığı cədvəllə tənzimləyirlər”.


Prezident: Azərbaycanda COVID-19 ilə bağlı vəziyyət nəzarət altındadır – İpmedia.info\nGoronboyda düşmən hücumu nəticəsində ölən şəxsin kimliyi bilindi-Rəsmi Vitali Arkov erməni terrorundan danışdı! MN: Ordumuzun Ermənistanla sərhəd zastavanı minaatanlardan atəşə tutması ilə bağlı yayılan məlumat dezinformasiyadır Ermənistan cəmiyyətində təşviş, ordusunda isə xaos, kütləvi fərarilik və özbaşınalıq hökm sürür- Rəsmi Müdafiə Nazirliyi məlumat yayıb\nZülfüqar Zülfüqarlı 25 Sentyabr 2020 2 min read\nKoronavirus pandemiyası dünyadakı vəziyyəti kökündən dəyişib, nəticədə yeni reallıqlar meydana gəlib. İlkin olaraq virusun inkişafda olan ölkələrə təsir edəcəyi gözlənilirdi. Lakin pandemiya inkişaf etmiş ölkələrə də ciddi təsir edib. Bu, virusun sərhəd tanımadığını bir daha sübut edir. Biz pandemiyanın öhdəsindən yalnız qarşılıqlı dəstək və birgə səylərlə gələ bilərik.\nİpmedia.info “Report”a istinadən xəbər verir ki, bu fikirləri Prezident İlham Əliyev BMT Baş Assambleyasının 75-ci sessiyasının ümumi debatlarında videoformatda çıxışında bildirib.\nDövlətimizin başçısı qeyd edib ki, Azərbaycan virusun yayılmasının qarşısını almaq üçün zamanında zəruri addımlar atmışdır. Azərbaycan tərəfindən Minilliyin İnkişaf Məqsədlərinə nail olunması və Dayanıqlı İnkişaf Məqsədləri istiqamətində əldə edilmiş tərəqqi ona pandemiya ilə səmərəli mübarizə aparmağa imkan verib. Azərbaycanda səhiyyə infrastrukturu əhəmiyyətli dərəcədə inkişaf edib və yenidən qurulub, son 17 ildə 700-ə yaxın xəstəxana yenidən tikilmiş və ya əsaslı təmir edilib. Görülmüş tədbirlər nəticəsində ölkədə COVID-19 ilə bağlı vəziyyət nəzarət altındadır.\nPrevious Fransadakı COVID-19 hadisəsi rekord həddə çatıb\nNext Elçin Sadıqovun fərdi vəkil fəaliyyəti ləğv edildi\nSon sutkada koronovirusdan 9 nəfər vəfat edib\nGoronboyda düşmən hücumu nəticəsində ölən şəxsin kimliyi bilindi-Rəsmi


'Mərkəzi Bankın vəzifəliləri də cəzalandırılmalıdır'\n2022, 26 May, Cümə axşamı, Bakı vaxtı 21:55\nƏmanətlərin Sığortalanması Fondu müflis elan edilmiş bankların rəhbər şəxslərinə ittihamlar irəli sürüb.\nFond bildirir ki, lisenziyaları geri alınmış, məhkəmə qərarları əsasında müflis elan edilmiş bankların idarəetməsini gerçəkləşdirməyə başladıqdan bir müddət sonra rəhbər vəzifələrdə işləmiş bəzi şəxslərin cinayət əməlləri törətdiyini üzə çıxarıb.\nFondun açıqlamasına görə, sözügedən şəxslər ləğvetmə prosesinədək vəzifə saxtakarlığına yol verərək, vəzifə səlahiyyətlərini aşaraq, həm də mənimsəmə və dələduzluq ediblər:\n“Həmin şəxslər əmlak satışından əldə olunmuş vəsaiti kredit borcunun bağlanılmasına yönəltməyiblər.Onlar həmin vəsaitin çox cüzi hissəsini kreditlərin bağlanmasına yönəldərək, bununla müştərilərini pis vəziyyətdə qoyublar. Banka gəlib kredit almayan şəxslərin adlarına saxta imzayla çox sayda kredit rəsmiləşdirilib. Sözügedən şəxslər bir çox işdə zamin duraraq, müəyyən miqdarda vəsait çıxarıb və bununla da banklara külli miqdarda zərər vurublar”.\nBuna da bax: "Mərkəzi Bankı yoxlasalar, Beynəlxalq Bank toya getməli olacaq..."\nFondun açıqlamasında bununla əlaqədar materialların toplanıb Baş Prokurorluq yanında Korrupsiyaya Qarşı Mübarizə Baş İdarəsinə göndərildiyi də deyilir.\n“Daha böyük cinayətlər olub”\nBank məsələləri eksperti Əkrəm Həsənov bankları müflisləşdirənlərin cəzalandırılmasını xeyli öncədən təklif edib:\n“Mən aylardır ki, bunu təklif edirəm. Nəhayət, proses başlandı. Amma bu, hələ xırda-xuruşdur. Daha böyük cinayətlər olub”.\nEkspert deyir ki, baş verənlərin arxasında yalnız rəhbər şəxslər deyil, bank sahibləri və Mərkəzi Banka nəzarəti həyata keçirmiş vəzifəliləri də durub:\n“Onları da məsuliyyətə cəlb etmək lazımdır. Ardı gəlsin!”.\nƏkrəm Həsənov ötən il Cahangir Hacıyevdən (Beynəlxalq Bank İdarə Heyətinin keçmiş sədrindən - red.) başqa heç kim cəzalandırılmamasına diqqət çəkib:\n“Halbuki “Bank Standard” və “Texnikabank” kimi iri banklar da çökdü və dövlətə xeyli zərər vurdu. Amma onların nə sahibləri, nə də idarəçiləri məsuliyyətə cəlb olundular. Əksinə, bəziləri hazırda heç nə olmamış kimi digər banklarda çalışır. Onlara bərbad nəzarət etmiş Mərkəzi Bankda da heç kəs cəzalandırılmadı”.\nBuna da bax: Deputat 'dollar oyunu'nu açdı - Parlamentdə gərgin müzakirə\nPrezident xəbərdarlıq etmişdi\nAzərbaycan prezidenti İlham Əliyev hökumətin son iclasında demişdi ki, qanunu pozan şəxslər cəzalandırılacaq:\n“Bizim iqtisadiyyatımıza ən böyük zərbə vuran bank sektoru olmuşdur. Ona görə, bu sektorun təmizlənməsi, sağlamlaşdırılması, şəffaflaşması, beynəlxalq standartlara uyğunlaşması istiqamətində bu il də ciddi addımlar atılacaq. Qanunu pozan şəxslərə qarşı bundan sonra da ciddi mübarizə aparılacaq”.\nÖtən il Azərbaycanda, azı, 10 bank bağlanıb.


Ana səhifə » İqtisadiyyat » Çin Kommunist Partiyası Mərkəzi Komitəsinin Beynəlxalq əlaqələr şöbəsinin müdiri Bakı Limanının fəaliyyəti ilə tanış olub\n“Azərbaycan və Çin partiyaları arasında da əməkdaşlıq yüksək səviyyədə inkişaf edir. Parlamentlərarası dostluq münasibətləri mövcuddur. İqtisadi sahədə əlaqələrimiz genişlənir. Azərbaycanın böyük potensialı var. Çin şirkətləri üçün burada əlverişli biznes mühiti mövcuddur. Çin şirkətləri ilə görüşlər keçirilir, yeni investisiyalar üçün bütün imkanlar yaradılır. Gələcəkdə ticarət dövriyyəsinin, qarşılıqlı investisiyaların qoyuluşunun daha da artacağına inanırıq”, - deyə nazir Ş.Mustafayev vurğulayıb.


Elnarənin övladlarının adları Türkiyədə marağa səbəb oldu – LUXLİFE.AZ\nÖtən gün müğənni Elnarə Xəlilova əməkdar artist Azərinin TRT Avaz telekanalında efirə gedən “Azərinlə tək ürək” proqramında qonaq olub.\nLuxlife.az Milli.Az-a istinadən bildiri ki, azərbaycanlı müğənni ilə yanaşı türkiyəli səs sənətçisi Adile Kurt Karatepe də proqramda iştirak edib. TRT Avazın Azərbaycan siması olan Elnarə yaradıcılığından danışıb. O, sevilən mahnıları ifa edib.\n“Azərinlə tək ürək”də maraqlı anlar da yaşanıb. Azərin dörd uşaq anası olan Elnarənin övladlarından bəhs edib. Aparıcı onun sənəti ilə yanaşı qayğıkeş ana olmasından danışıb. Elnarənin övladlarının adları isə maraqlı qarşılanıb. Proqramdan sonra azərbaycanlı sənətçisinin övladlarına qoyduğu qədim türk adları türkiyəli izləyicilərin marağına səbəb olub. Onlar sosial şəbəkələrdə “Azəri sənətçinin türk adlı evlatları” başlığı ilə bu barədə fikirlərini bölüşüblər.\nTölikə vəzifə verildi


Fövqəladə Hallar nazirinin müavini Etibar Mirzəyev Türkiyə Respublikası Fövqəladə Halların İdarə Olunması Agentliyinin nümayəndə heyəti ilə görüşüb\nFövqəladə Hallar nazirinin müavini general-leytenant Etibar Mirzəyev 3-8 noyabr tarixlərində Azərbaycan Respublikası Fövqəladə Hallar Nazirliyinin və Birləşmiş Millətlər Təşkilatının Humanitar Məsələlərin Əlaqələndirilməsi Ofisinin birgə təşkilatçılığı ilə FHN Akademiyasında "Zəlzələ hadisələrində cavabvermə" mövzusunda keçirilən beynəlxalq regional təlimdə iştirak edən Türkiyə Respublikası Fövqəladə Halların İdarə Olunması Agentliyinin (AFAD) Baş əməliyyat departamentinin rəisi Əbdülkadir Tezcanın başçılıq etdiyi nümayəndə heyəti ilə görüşüb.\nQonaqları salamlayan nazir müavini Etibar Mirzəyev FHN-in Beynəlxalq Axtarış-xilasetmə dəstəsinin (INSARAG) sinifləndirilməsi məqsədilə həyata keçirilmiş tədbirlər və növbəti addımlar barədə məlumat verib, bu sahədə göstərdikləri dəstəyə görə Türkiyə nümayəndə heyətinə təşəkkürünü bildirib. Nazir müavini hər iki qardaş ölkənin uyğun qurumlarının BMT çərçivəsində fəaliyyət göstərən Beynəlxalq Axtarış və Xilasetmə Məşvərət Qrupunun tərkibində səmərəli əməkdaşlığını xüsusi qeyd edib.\nTürkiyə Respublikası Fövqəladə Halların İdarə Olunması Agentliyinin (AFAD) Baş əməliyyat departamentinin rəisi Əbdülkadir Tezcan səmimi görüşə görə təşəkkürünü bildirərək, Beynəlxalq Axtarış-xilasetmə dəstəsinin hazırlıq prosesi çərçivəsində Azərbaycan FHN-in qurumlarının təchizat və fəaliyyəti ilə tanış olduqlarını, qurumların axtarış-xilasetmə, yanğınsöndürmə sahəsində geniş imkanlarından məmnunluqlarını dilə gətirib. Qonaq Azərbaycanın "Zəlzələ hadisələrində cavabvermə" mövzusunda keçirilən beynəlxalq regional təlimə ev sahibliyi etməsini yüksək qiymətləndirdiyini və əməkdaşlığın daha da genişləndirilməsinin əhəmiyyətini diqqətə çatdırıb.\nGörüş zamanı FHN-in Beynəlxalq Axtarış-xilasetmə dəstəsinin Beynəlxalq Axtarış və Xilasetmə Məşvərət Qrupunun (INSARAG) sinifləndirilməsindən keçirilməsinə hazırlıqla bağlı ətraflı fikir mübadiləsi aparılıb.


Gətirdin Bakımın, Təbrizimin istisini mənə...\nAzərbaycan müharibədən minimum itkilərlə çıxmağın nümunəsini yaratdı - Deputat\nGətirdin Bakımın, Təbrizimin istisini mənə... Mədəniyyət\nDanışdım gecə-gündüz ana dilimdə, ah, nə şirinlik duydum...\nQulamrza Səbri Təbrizinin əsərlərində vətən sevgisi, vətən hissi bəşəri sərvətlərin anlayışı ilə olduqca yetkin və zəngindir. Vətənə məhəbbət Səbri Təbrizinin misralarında mücərrəd, patetik hissdən uzaqdır, bu hiss həmişə konkret və fərdidir. Vətən şairin lirik qəhrəmanını təsəvvüründə, anlamında doğma, isti, əvəzsiz yurddur, ocaqdır. Buna görə də o, harda olsa, fikrən, ruhən doğulduğu, böyüyüb boya-başa çatdığı ocaqdan bir an belə ayrılmazdır.\nŞübhəsiz ki, ocağa, doğma yurda bu cür bağlılıq qətiyyən məhdud hiss adlandırıla bilməz. Çünki şairin lirikasında vətən hissinin konkretliyi, milli özünəməxsusluğu aparıcı qüvvədir. Onun lirik qəhrəmanı dünyanın harasında olursa-olsun, xəyalən kəndə, anasının qərar tutduğu ocağa qayıdır. Şairdə "bu qayıdış" mənəvi qaynaqdan, ocaqdan ayrılmamaq təzahürüdür. Onun lirikasında insan bu qayıdış sayəsində xaraktercə bütövdür. Şairin poetik "mən"i hisslərin mübarizəsindən, dramatizmindən mənən zəngin, nikbin şəxsiyyət kimi çıxır.\n1950-1980-ci illərdə Cənubi Azərbaycanda yazıb-yaradan şairlərin yaradıcılığında folklora qayıdış, xalq adət-ənənələrinə sıx bağlılıq, onların lirik qəhrəmanlarının doğulub boya-başa çatdıqları kəndə olan güclü meylləri, sevgisi ilə bağlıdır. Kimsədə şübhə doğurmur ki, folklor elementlərini, xalq adət-ənənələrini dərindən mənimsəmək, bilmək, öyrənmək üçün kənd misilsiz vasitədir. İnkişaf etmiş şəhərlərdə bir çox unudulanları hökmən kənddə axtarmaq lazımdır və bunu da etiraf etmək lazımdır ki, kəndin verdiyi milli qaynaqları şəhər heç zaman verə bilməz. Kənddə nənələrimizin yun didərkən, cəhrə əyirərkən, nehrə çalxalayarkən, palaz toxuyarkən oxuduqları bayatılar, nəğmələr, söylədikləri rəvayətlər, hekayətlər keçmişlərdən süzülüb gələn xalq həyatını gözümüzn önündə gözəl bir şəkildə canlandırır. Hələ nehrə çalxalamağın, pendir tutmağın, cəhrə əyirməyin, xalça-palaz toxumağın folklor nişanələri, xalq adət-ənənələrinin göstəricisi olmasını da bura əlavə etsək, onda folklor ab-havası ilə yaşayan kəndlə şəhər həyatı arasında xeyli fərq görərik. Qulamrza Səbri Təbrizinin bir sıra şeirlərindəki poetik "mən"i şəhər qayğılarının əhatəsindədir. Bu şəhər hardadır - Avropadadır, Amerikadadır, fərqi yoxdur, səsli-küylü, gecə-gündüz qaynayan, avtomobillərinin sürəti, insanlarının cürbəcür donlara düşməsi ilə sanki zamanı qabaqlayan, gələcəyə daha tez çatmaq üçün tələsən şəhərdir. Şübhəsiz ki, bütün bunlar şairin poetik "mən"ini öz təzyiqi altına alır. Ancaq o, öz fikri, hissi ilə doğulduğu kəndə bağlıdır. Ona görə də imkan tapan kimi xəyalən kəndə qayıdır; o kəndə ki, orda onun uşağlıq xatirələri yaşayır. Qulamrza Səbri Təbrizinin qəhrəmanı üçün bu qayıdış-vətəndaşlıq yetkinliyinin əsas səbəblərindən biridir:\nAh, kaş olaydım\nYa bir ovuc torpağa\nGöy üzünün günəşi\nYa heç olmasa,\nBir əsim yel olub\nYa da çiskin yağışa\nQulamrza Səbri Təbrizinin şeirləri belə bir nəticə üçün əsas verir ki, şair gerçəkliyin aktual ictimai cəhətdən əhəmiyyətli tərəfini əks etdirməklə əsərlərində forma, ifadə vasitələri cəhətdən də müəyyən yeni cizgilər mənimsəyir. Gerçəkliyin məzmunu poetik əsərin formasına, emosional-obrazlı vasitələrinə təsirsiz qalmır. Şairin lirikası subyektiv-şəxsi başlanğıca daha çox meyllidir. Biz zamanı, dünyanı lirikada şairin "mən"i vasitəsilə qavrayır və mənimsəyirik. Şairin lirik qəhrəmanının bir cəhəti də öz əslinin, ilkinliyini, milli xarakterini dərk etməyə çalışması da çox mühümdür:\nUzaq Britaniyada –\nŞimal sularında üşüyən adada\nTəbrizimin istisini mənə.\nOdunu, ocağını, tüstüsünü mənə.\nDanışdım gecə-gündüz ana dilimdə,\nAh, nə şirinlik duydum dilimdə.\nÇıxardım içimdən, varlığımdan\nİllərcə yorğun həsrəti.\nUnutdum ayrılığı, qürbəti.\nHeç bilmədim zaman necə vərəqləndi,\nGünlər necə bitdi.\nİndi məni tərk edib gedirsən\nDayanıb baxıram lal kimi.\nSəni əyləməyə dilim gəlmir.\nSəni vətən gözləyir,\nMəni vətən həsrəti.\nGöründüyü kimi, Qulamrza Səbri Təbrizinin yaradıcılığını əsasən vətən həsrətilə, doğma Azərbaycan dili məhəbbətilə, vətənin parçalanması fəryadı ilə yazdığı şeirlər əhatə edir.\nOnu da qeyd etmək lazımdır ki, 50-80-ci illər Cənubi Azərbaycan şeirinin siyasi-ideoloji fəthinin qüvvətləndiyi bir dövr idi. 1950-1980-ci illərdə yazıb-yaradan Cənubi Azərbaycan şairlərinin poeziyasında şaha qarşı qarşısıalınmaz bir üsyan vardı. Bu üsyançıların önündə, özü də tək poeziyasının dili ilə deyil, fiziki varlığı ilə xalqın azadlığı, milli istiqlalı, hürriyyəti uğrunda hər əzaba qatlaşan, cəmisi 28 yaşında ikən Rza şahın cəlladları tərəfindən vəhşicəsinə qətlə yetirilmiş Əlirza Nabdil Oxtay da vardı. Əlirza Nabdil Oxtayın heyrətamiz dərəcədə vətənpərvər olmağı çoxlarında heyrət doğururdu. Ortaya belə bir sual çıxırdı: bu gəncin inanılmaz dərəcədə vətəni sevməyinin, xalqının, millətinin, xalqın azadlığının yolunda hər an canını qurban verməyə, şəhid olmağa hazır olmağına səbəb nə idi?\nBəkir Nəbiyev yazır: "Oxtayın əsərlərində qüvvətli bir xəlqilik hakimdir. Onun xəlqiliyi birinci növbədə müəllifin vətən tarixinin mühüm mərhələlərinə, xalq mənəviyyatının incəliklərinə, Azərbaycan xalqının real və əfsanə qəhrəmanlarına yaxından bələd olması ilə şərtlənir. Təsadüfi deyil ki, "Qılınc nağılı" şeirində təsvir olunan nurani qoca bu dünyadan köçərkən öz övladları üçün var-dövlət, cəvahirat yox, babalardan qalma bir qılıncı irs kimi qoyub gedir. Özü də bu qılınc:\nDomrulun əlində ev quran imiş,\nKoroğlu belində xan qovan imiş.\nŞah İsmayıl çağı topqıran imiş,\nSəttarxandan bəri qalmış qınında".\nTarixin əsl yaradıcısı bərbəzəkli saraylarda eyş-işrətə dalan harın hökmdarlar yox, həmin sarayların daşlarına ikinci həyat vermiş qabarlı əllərin sahibləri, el yolunda canından keçən zəhmət adamlarıdır. Ona görə də əzəmətli saraylar yalnız o zaman pak və ürəkaçandır ki, onların divarları arasında firon təbiətli dərəbəylər hökmranlıq etmirlər. "Soltaniyyə sarayı" şeirində və başqa əsərlərində də Ə.Oxtayın xalq tarixinə baxışı belədir.\nBir şair kimi Ə.Oxtayın qəlbində xalq şeirinə, sənətinə, el sözlərinə məhəbbət o qədər güclü idi ki, doğma obaları dolasarkən eşitdiyi folklor nümunələrinə biganə qala bilmir, onları qeydə alır, hətta bəzilərini eynilə özünün gələcəkdə nəşr etdirmək niyyətində olduğunu kitabına salırdı:\nQaladan qalaya üç qızıl günbəz,\nHər birin dindirsən, heç biri dinməz.\nBacısı göyçəyin heç üzü gülməz,\nAy gedən yoldaşlar, dayanın gəlim!"\nDanılmaz bir həqiqət var. Vətəni, torpağı həqiqətən sevən insanlar hökmən vətən, torpaq, xalq üçün lazımlı bir iş görürlər. Bəziləri isə Əlirza Nabdil Oxtay kimi qanıyla, canıyla, qələmiylə vətənə öz intəhasız sevgisini bildirir. Bu cür insanlar daim xalqın qəlbində yaşayırlar.\nAz da olanda şükür edirəm, çox da olanda - Usta ilə söhbət\nŞuşa şəhərinə içməli suyun verilməsinə başlanılıb - FOTO 16:23


Nə olsun, hamiləyəm, yataqda ürəyim ərimi istəyir » Qadınlar Bir Incidir! Populyar Qadın Saytı\nTarix: 12-06-2016, 20:11\nSəs ver: Ailə həyatının möhkəmlənməsi üçün cinsi əlaqə çox lazımdır. Hamiləlik isə ailə həyatında ən vacib məqamdır,bu zaman qadınların əhval-ruhiyyəsində,fiziki hərəkətlərində çox dəyişikliklər olur.Bütün bunları kişilər asanlıqla qəbul etmir.9 ay ərzində cütlər bir-birlərini yenidən tanımağa başlayır.Cinsi əlaqə problemlərin həllində əsas rol oynayır.Əgər atalar cinsi əlaqədən qorxullarsa həkimə müraciət etmək lazımdır.Hamiləlik dövründə yalnız bir neçə halda seksin təhlükəsi olar:• Uşağın düşmə təhlükəsi varsa və siz əvvəl də tez-tez uşaq salmısınızsa;• Cift möhkəm deyilsə, ya ciftin yerləşməsində problem varsa;• Çoxdöllü hamiləlik zamanı;• Sizdə, ya yoldaşınızda cinsi orqanlarda infeksiya varsa (bir daha xatirladaq ki, bu məsələ hamiləliyə qədər həll olunmalıdır, hər iki valideyn həkimə müraciət etməli, xəstəliyi olub-olmadığını müəyyənləşdirməli, müalicə olunmalıdır, yalnız bundan sonra hamiləlik barədə düşünmək məsləhətdir).Cinsi əlaqənin gələcək körpəyə zərəri yoxdur ki?Yox. Uşaqlığın qalın əzələli divarları, eləcə də başqa orqanlar dölü qoruyur.Düzdür, orqazmdan sonra dölün tərpəndiyini güman edə bilərsiniz, ancaq gümanınıza səbəb uşaqlığın yığılmasıdır. Gələcək körpənizi incitmədiyinizə əmin ola bilərsiniz. Onun heçnədən xəbəri yoxdur! Bəs orqazm doğuşu tezləşdirmirki?Uşaqlıq doğuşa hazır deyilsə və döl yetişməyibsə, uşaqlığın yığılmasının zərəri yoxdur. Amma əgər doğuşa çox az qalıbsa, orqazm doğuşun başlamasına təkan verə bilər. Yəni seks sancıları "gətirə” bilər.Hamiləlik dövründə qadının seksə marağı azalır?Bu suala bir sözlə cavab vermək mümkün deyil. Bəzi hamilələrin, əksinə seksə marağı əvvəlkindən çox olur. Bu halda cütlük hamiləlik dövrünü cinsi münasibətlərin ən gözəl dövrü kimi xatırlaya bilər. Amma bəzi hamilələrdə cinsi əlaqəyə maraq azalır, ya da tamam olür.Çox vaxt hamiləliyin ilk 3 ayında seksə maraq azalır (xüsusilə ilk dəfə hamilə olan qadınlarda belə olur). Buna səbəb, hamiləliklə bağlı narahatlıq, qorxu, eyni zamanda toksikoz, yorğunluq, süd vəzilərinin kobudlaşması, hormonal dəyişiklik nəticəsində emosional vəziyyətin dəyişkənliyidir.İkinci 3 ay ərzində seksə maraq adətən bərpa olunur. Hamilənin bədənində qan dövranı gücləndiyindən uşaqlıq yolunda sekresiya artır. Bu da eroqen yerlərdə hissiyyatın güclənməsinə, qadının orqazm qabiliyyətinin artmasına səbəb olur. Statistika göstərir ki, qadınların çoxu orqazmın nə olduğunu məhz hamiləliyin ikinci rübündə anlayırlar. Odur ki. fürsəti əldən verməyin.Son 3 ayda yenidən problem yarana bilər. Qarınları böyüyən qadınlar çox vaxt çəkinir, özlərini cazibədar hesab etmirlər. Bəzilərində yenidən toksikoz başlayır. Həyat yoldaşınızın cinsi istəkləri...Hər şey tərəflərin özündən-xüsusiyyətindən asılıdır. Sevdiyi qadının hamiləliyi kişini yumşaltmaqla yanaşı məsuliyyət hissini artırır. Axı cəmi bir neçə aydan sonra onun statusu tamamilə dəyişəcək—ata olacaq. Odur ki, yoldaşınızın seksə marağının azalması sizi qorxutmasın. Nəzərə alın ki, o da narahatdır. Xanımının sağlamlığı, hamiləliyin normal keçməsi onu da maraqlandırır və bəzən kişilər də gələcək körpələrini incitməkdən çəkinirlər.Hər bir kişi, açıq deməsə də, sonsuzluqdan qorxur. Odur ki, xanımının hamiləliyi kişini sevindirməklə yanaşı, daha ehtiyatlı edir. Bu da seksə təsir göstərir.Həm də bilin ki, qadınlar hamiləliklə bağlı dəyişiklikləri daha təbii qarşılayırlar. Amma kişi xanımının görünüşünün dəyişməsinə, yeni zövqünə və yeni əhvalına daha çətinliklə alışır.Seksin mənası sadəcə təbii artım yox,həm də partnyora qarşı diqqət,nəvaziş və sevginin göstəricisidir. Bir şeyi bilmək zəruridir; hamiləlik zamanı xüsusilə vacib olan ailə münasibətlərində harmoniyanı qorumaqdır. Qarşınızdakının da istəyini nəzərə alın, özünüzə də diqqətli olun. Özünüzə çox əziyyət verməyin. Hamiləlik dövründə seks çox da vacib deyil. Qarşılıqlı məhəbbəti ifadə etməyin yolu çoxdur!İlk 3 AydaHamiləliyin ilk 3 ayı, cütlər üçün ən çətin və ən uzun dövrdür. Mədə bulantısı və böyüməyə başlayan sinələrinizdəki ağrıdan ötəri özünüzü çox vaxt pis hiss edə bilər və cinsi istəksizlik duya bilərsiniz. Bu vəziyyətdə yoldaşınıza bir az səbrli olmasını və sizi anlamasını söyləməlisiniz.3-7 ay arasıHamilə olduğunuzu artıq qəbul etmiş və bununla yaşamağı öyrənmisiniz. Bu dövrdə cinsi arzularınız geri gəlmişdir. Bu dövr bir çox qadın üçün ən güclü orgazmların yaşandığı dövrdür. Qan təzyiqinizdəki artım, hormonal sekresiyalarınız cinsi istəklərinizi qamçılayacaq. Vaginal mayeniz artdığından kiçik ağrı duymadən əlaqəyə girə bilərsiniz. Hələ körpəniz səbəbindən də qarınınız çox çox böyümədiyi üçün istədiyiniz mövqedə sevişə bilərsiniz.7. aydan sonrasıQarınınız gedərək böyüdüyü üçün hər mövqedə cinsi əlaqəyə girə bilməzsiniz. Bu dövrdə daha çox yan yataraq sevişməyi təcrübənin.Yoldaşınızın qarınınızın üstünə çox çox basdırmamasına diqqət yetirin. Zatən hər mövqedə yata bilməmək, gün keçdikcə körpəniz üçün narahatlıq və ağırlaşan bədəninizi zorla hərəkət etdirmək cinsi istəklərinizi özbaşına yatıracaq. Bu vəziyyətdə ön sevişməyi uzun tutmalı və bir-birinizi uzun müddət oxşamalısınız. Diqqət, bilməniz lazım olan nöqtələr: *Hamiləlikdə cinsi bərabərlik əsnasında gigiyenaya normalda olduğundan daha çox diqqət yetirməlisiniz.*Cinsi əlaqənizin sıxlığını bu dövrdə bir az azaldın. Məsələn yeni bir əlaqə üçün əvvəlki əlaqənizin üzərindən 24 saat keçməsinə diqqət yetirin.*Körpənizə zərər verməmək üçün daha çox sizin üstdə olduğunuz mövqeləri seçin.Ancaq qarınınız böyüdükcə əlbəttə ki bir az daha diqqətli olmalısınız.*Hamiləyiksə cinsi əlaqəyə "yox" deməməliyik.Əksinə yeni kəşflər etməliyik.Sizləri maraqlandıran mövzulara və suallara aydınlıq gətirək.Uşaqlar valideynlərinin cinsi əlaqəylə məşğul olduqlarını hiss edirlərmi?Bu onlara təhlükəli deyilmi?Uşağı matka pərdəsi qoruyur(o yetərincə qalındır).Uşaq heç nə hiss etmir.Hətta cinsi əlaqədən sonra orqazmda hərəkət hiss edirsinizsə,bu o demək deyilki,uşağa pisdir.Ya da o,nə baş verdiyini anlayır.Uşaqçün anasının ehtirasa gəlməsi çox önəmlidir.Bunun nəticəsində uşaq daha çox oksigen və qidalandırıcı maddələr qəbul edir.Hansı poza təhlükəlidir?Normal keçən hamiləlikdə demək olar ki,heç bir seks pozası təhlükəli deyil.Əsas gələcək ananın rahatlığıdır.Qarına yük düşməməsinə diqqət edilməlidir.Çox fiziki gücə yol verilməməlidir.Cinsi istək azalırmı?Qadınlarda adətən azalmır.Əgər azalırsa bu orqanizmin gücündən və uşağa ziyan vermək qorxusundan ola bilər.Nə vaxt cinsi əlaqə olmaz?Əgər hamiləlikdə problem varsa (qanaxma,düşmə ehtimalı və s.) ,ya kişidə hər hansı mikrob varsa cinsi əlaqə olmaz.Hər ehtimala qarşı həkim məsləhəti olmalıdır.Aybaşı olacağınız günlərdə olmaz-belə hallarda düşmə ehtimalı olur. NoName\nFikirimdeki suallara cavan tapdim.mendede azalib.ama bilmirem hansi ayina qeder olacaq.hele 12 heftedi\n13 iyun 2016 01:00\n# 5 AĞ GÜLÜN QARA KÖLGƏSİ VAR Ekizlerin mamasi\nYazilanlar duzdu,evvel isteksizlik olur,ama qaydasinda her seyin oz yeri var\n13 iyun 2016 00:56


Böyük balıqlar, balaca balıqlar... – Kalvinonun hekayəsi\n16:33 26 İyun 2017 498 dəfə oxunub\nZefferino bütün baş verənlərdən xəbərsizcəsinə harpunun ucunda qızılı bir umbrina ilə qayıtdı və balığı madmazel De Magistrisə verdi. Beləcə, aralarında iş bölgüsü başladı.\nQadın balığı harpundan çıxarır və su dolu çuxura atırdı, Zefferino da təzəsini tutmaq üçün yenidən suya baş vururdu. Amma hər dəfə dayanıb qadına baxırdı ki, görsün ağlayır, ya yox. Bir xanı balığı, bir umbrina görəndə ağlamağı kəsməsə, görən onu başqa nə ilə ovuda bilərdi?


İfası ilə bir günə məşhurlaşan azərbaycanlı çoban – VİDEO – LUXLİFE.AZ\n“Qaynar”ın “Xəzər TV”yə istinadən verdiyi məlumata görə, ən çox qeyd edilən isə budur ki, gənc kəndli oğlan indiki müğənnilərdən daha istedadlı və peşəkar ifa edir.\nSosial şəbəkələrdəki müzakirələrdə hər kəs bu gəncin kimliyi ilə maraqlandı. Biz də onu yaxından tanıtmaq üçün axtarıb tapdıq və tamaşaçılar üçün üz tutduq Neftçalanın Qaçaqkənd kəndinə.\nNeftçala rayonu Qaçaqkənd sakini Pərvin Səfərov 9-cu sinifdən musiqiyə maraq göstərsə də, təsərrüfatla məşğul olduğu üçün bu sahədə təhsil ala bilməyib. Amma o heç də bu sahəyə olan marağından əl çəkməyib. Dinlədiyi bir çox Azərbaycan klassiklərinin ifalarını olduğu kimi öyrənib ifa etməyə başlayıb.\nQoyun otararkən öyrəndiyi müsiqiləri isə mobil telefonla çəkərək sosial şəbəkədə paylaşan Pərvin deyir ki, müsiqi savadı olmadığı üçün muğam oxuya bilmir. Amma ona gələcəkdə bu sahadə yardım edən olarsa, öz səsi ilə tamaşaçıların qəlblərin fəth edəcəyinə inanır.\nQarlı havada soyunub kamera qarşısına keçdi – FOTOSESSİYA\nİlhamə Quliyevanın yeni dueti üzə çıxdı – VİDEO


16 emosional hədiyyə gənclər 18 yaşına çatmamışdan əvvəl istəyirlər - Ünsiyyət və ictimailəşmə - 2020\n16 emosional hədiyyə gənclər 18 yaşına çatmamışdan əvvəl istəyirlər\nHədiyyə vermək bir şeydir, hədiyyə verməkdə müvəffəq olmaq ... tamamilə başqa bir şeydir. Və hal hazırda təəccüblü, sevdiyiniz bütün konsertinə ilk gəliş qədər mürəkkəb bir işdir. Ancaq uşaqların doğru olmasının açarlarından biri də emosional hədiyyələr verməkdir. Bəs bu nədir? Və hansılar ən yaxşısıdır? Burada bir neçə təklif edirik bütün gənclər 18 yaşına çatmadan istədikləri emosional hədiyyələr (baxmayaraq ki, həmişə bunu etiraf etmirlər).\nDuygusal hədiyyələr, ala biləcəyimiz, sarar və başqa bir insana verə biləcəyimiz bir şeydən daha yüksək bir şeydir. Alıcıya ötürən bir emosional bir caress sizin üçün nə qədər vacibdir. Buna görə də, bu, motivasiya və özünə hörmətin bir inyeksiyasıdır.\nDigər tərəfdən, 10 yaşındakı bir uşağa bir yeniyetmə kimi vermək eyni deyil, burada hazırkı emosional dünyası ən çox sevilən pizzacıda bir uşaq kimi dəyişir. Buna görə bir an dayanmalı və düşünmək məcburiyyətindəyik həqiqətən xoşuna gələ biləcəyiniz şey və səni daha çox həyəcanlandıran nədir.\nValideynlər övladlarımıza, təəccübləndiyiniz zaman hiss etdiyiniz xoşbəxtliyi və ya doğum gününüzdə bəxş olunan sevinci hədiyyələr, sürprizlər və hər şeydən əvvəl gözləntilərlə ötürmək gücünə malikdirlər ... Ancaq ən yaxşı hədiyyələr emosional budur ki, onları vermək üçün bir tarix axtarmalı deyilik. Hər gün düşünmək üçün yaxşı gündür yeniyetmə oğlumuz üçün gözəl bir emosional hədiyyə!\nBəri saytımız İnanırıq ki, bu 16 hədiyyə 18 yaşına çatmamışdan əvvəl yeniyetmələrimizin həyatında olmalıdır. Bunu etiraf etməsələr də (hiss etdikləri barədə çox danışmağa meylli olmadıqları üçün) onları sevəcəklər!\n1. Camino de Santiago-ya paylaşın ya da velosipedlə və ya gəzinti ilə ana və ya baba ilə başqa bir həcc növü. Bu fəaliyyət ailədəki emosional əlaqələri gücləndirməyin xüsusi bir yolu olacaqdır.\n2. Onun üçün hazırlanmış bir şeir və ya emosional bir şeir kitabı. Bu fikirdəki dəyişikliklər: ömrü boyu inkişaf etdirdiklərini və ya oğlunuz və ya qızınızla qürur duyduğunuz şeyləri gördüyünüzü yazın.\n3. Möhtəşəm bir Avropa şəhərində və ya evə yaxın bir böyük konsert üçün biletlər. Bütün gənclər bu hədiyyəni sevəcəklər!\n4. Bir günlük səyahət uşaq yaşımdan bəri sevimli yerlərə (körpələr evi, oynadığım parklar, əvvəllər qəlyanaltı olduğum yeməkxana, bərbər ...). Bu yaddaşı xüsusi bir məqam halına gətirin (foto və ya video görə və görə bilərik). Sizi əmin edirik ki, gülüşlər çıxacaq!\n5. Uşaq bağçasından və ya ibtidai məktəbdən və ya liseydən bir araya gələn dostlar. Bir sürpriz varsa, hamısı daha yaxşıdır.\n6. Ən vacib tarixlərlə bir qəzet o dövrdə baş verənlər haqqında məlumat verdiyi ömrünün illərini: o anın musiqisini, önəmli xəbərləri, şəhərinizin o zamana baxdıqları fotoları ...\n7. Bu 18 ilin ən sevdiyiniz mahnıları ilə texnoloji dəstək. Sizi təkrar-təkrar çaldırdıqları uşaq musiqisini kəşf etdikdə ağızları açıq qalacaqlar ...\n8. Dostlar tərəfindən edilən bir rap. Və ya bunu etmədikdə, xüsusilə ona həsr olunmuş hər hansı bir üslubda bir mahnı. Vaaaleee, əgər reggaetonu sevirsinizsə, bunun üçün get! Cəsarət etdin?\n9. Kişiselleştirilmiş bir oyun kiçik və ya indiki dost və ailəm olduğum dövrdən fotolarla. Evdə ən çox xoşunuz olsanız, bu, qaz növünün, inhisarçılığın və ya bingonun bir taxta oyunu ola bilər! Bu cür emosional hədiyyələrlə onun uşaqlıq xatirələrinə müraciət etməyə davam edirik.\n10. İndi moda və çox təəccüblü olan bir video və ya bir kolaj vasitəsilə bütün sevdiyiniz serialların siyahısı.\n11. Sevdiyiniz şəhəri tanımaq üçün bir səyahət. Əlbətdə ki, bir ailə olaraq!\n12. Nənənin resept kitabı. Nənələrdən, uşaqlıqdan ən çox bəyəndiyi yeməkləri toplayın və onları daim xatırlamaq üçün bir kitaba yazın. Şübhəsiz ki, yeniyetmə oğlunuz və ya qızınız evdən müstəqil olduqda, bu resept kitabına sahib olduqlarını təqdir edəcəklər.\n13. Ailə kəlamları kitabı. Çox var sevdiklərimizin bizə təkrarladığı ifadələr bir və iki kitabdan daha çox şey edə biləcəyimizi ... amma bunları yazmasaq, zaman bizə qarşı oynayarsa, onları unutacağıq!\n14. Keçən ilin gündəliyi. Bu barədə xoşladığınız şeyləri, güclü tərəfləri, sarılmalarınızı, xüsusi vəziyyətləri, lətifələri, şəkilləri, biletləri göstərin ... İl boyu ortaya çıxan bütün materiallar ilə bəzəyə bilərsiniz: şeritler və sarğı kağızları, kartlar və s. Əlbətdə ki, siz də, ata və ya ana kimi, yaratmaq üçün çox həyəcanlısınız.\n15. Vaxtınızı verin. Yeniyetmələr valideynləri ilə vaxt keçirməkdən imtina etsələr də, əslində çox xoşlayırlar! Bu səbəblə vaxtınızın bir hissəsini ona verməyi məsləhət görürük. Qoy bu zaman birlikdə sizinlə bölüşmək istədikləri işi seçsin.\n16. Ona bir masaj verin. Uşağınız masajları sevirmi? Evdə bir az spa təşkil edin və bir-birinizə masaj edin.\nHər kəs təklif olunan emosional hədiyyələr sərbəst yaradıcılığa malikdirTəqdim etdiyimiz fikri özünüzə fərdi toxunuşunuzu verə və uşaqlarınızın zövqünə uyğunlaşdıra bilərsiniz. Əmin olacağınıza zəmanət veririk!\nBənzər daha çox məqalə oxuya bilərsiniz 16 emosional hədiyyə gənclər 18 yaşına çatmamışdan əvvəl istəyirlər, saytda ünsiyyət və ictimailəşmə kateqoriyasında.\nVideo: KREATIV bezlərindən hədiyyə (Oktyabr 2020).\nCopyright 2020 \_ Körpələr, uşaqlar və hamiləlik - Hamilə qadınlar, valideynlər və bütün ailə üçün bir jurnal \_ 16 emosional hədiyyə gənclər 18 yaşına çatmamışdan əvvəl istəyirlər


11 Dekabr 2019 14:56\nMaddi dəyərlər daha yaxşı oxumağa təsir edirmi?\nVarlı ailələrin uşaqları yaxşı oxuyur, yoxsa kasıb? Bu barədə düşünmüsünüz? Dəqiq statistika olmasa da, hər il ali məktəblərə daxil olan gənclər barədə qəzet səhifələrində məqalə oxuyanda və ya telekanallarda reportajlara baxarkən xeyli sayda imkansız ailələrdən olan uşaqların yüksək bal topladıqlarının şahidi oluruq. Sovet sistemi sinfi bərabərsizliyi inkar etsə də, hər kəs bilirdi ki, ölkədə imkanlı ailələr də var, kasıb ailələr də. Elə o vaxt da ucqar kəndlərdən müttəfiq respublikaların paytaxtlarına üz tutub ali məktəblərə daxil olan yüz minlərlə kasıb ailə təmsilçisi var idi.\nİndi zəmanə dəyişib. Postsovet məkanı üçün. Qərbdə olduğu kimi, övladına daha keyfiyyətli təhsil vermək istəyən valideyn onu nüfuzlu orta və ali təhsil ocaqlarına yönəltmək imkanına malikdir. Və prinsipcə, kriminal heç nə yoxdur: bazar iqtisadiyyatı, kapitalizm və sadəcə biznes. Bu reallıq yuxarıda verdiyimiz suala cavabın statistikasına köklü şəkildə təsir göstərir. Qərbdə aparılan araşdırmaların nəticələri göstərir ki, imkanlı ailələrdən olan uşaqlar və gənclər kasıblardan daha yaxşı oxuyurlar. Səbəb, təbii ki, bəllidir: keyfiyyətli təhsil, zəngin tədris materialı və s. Bütün bunlar aydındır. Ancaq sən demə, məsələ tək şərait fərqi ilə bitmir.\nİmkan çoxdursa, IQ yüksəkdir?\nAraşdırmaların nəticələrindən məlum olub ki, imkanlı və imkansız ailələrin uşaqlarının beyni fərqli şəkildə inkişaf edir. Cəmiyyəti öyrənən istənilən şəxs deyə bilər: axı burada qeyri-adi nə var? Sosial bərabərsizlik öz işini görür. Bununla belə, amerikalı alimlər belə qənaətə gəliblər ki, kasıb və varlı təbəqənin uşaqlarında beyin fərqli inkişaf yolu keçir.\nMüəyyən olunub ki, imkanlı ailələrdən olan uşaqlarda yaddaşın formalaşmasına cavabdeh olan hippokamp daha iridir. Məlumdur ki, beyin qabığının sahəsi uşağın koqnitiv bacarıqlarına ciddi təsir göstərir. Sən demə, kasıb ailələrdən olan uşaqlarda həmin bu sahə onların varlı həmyaşıdlarındakına nisbətən 6% kiçikdir. Bu fərq özünü xüsusilə nitq və özünənəzarətdə büruzə verir.\nAnaloji mənzərə ilə qabığın qalınlığını öyrəndikdə rastlaşmaq olar. Məlumdur ki, yaş keçdikcə o, kiçilir. Ancaq bu kiçilmə imkansız ailələrin təmsilçilərində tez başlayır, nəinki imkanlı ailələrin övladlarında. Belə ki, kasıblarda proses artıq uşaqlıqda gerçəkləşirsə, varlı ataların uşaqlarında yeniyetmə çağının sonunadək uzanır. Qabığın qalınlığının sürətlə azalması onunla nəticələnir ki, uşaqların beyni elastikliyini itirir və nəticə etibarilə müxtəlif bacarıq və biliklərin əldə olunması üçün dəyişmək imkanından məhrum olur.\nBeləliklə, iqtisadi durumu fərqli olan uşaqların beyinləri fərqlənir. Ancaq onların təhsildə əldə etdikləri uğurların fərqi yalnız bu amillə bağlıdırmı? Məsələn, dahi rus yazıçısı Turgenevin beyni kiçik olub. Bunu hamı bilir. Ancaq bu qüsur ona gözəl yazıçı olmaq yolunda ciddi maneələr yaratmayıb.\nİnsanın quruluşu və beyninin ölçüsünün onun təhsil almaq imkanlarına təsirinə dair çoxsaylı araşdırmalar həyata keçirilib. Ancaq xüsusi nəticə əldə olunmayıb. Odur ki, alimlərin qarşısında sual durur: həqiqətənmi hippokampın ölçüsü, beyin qatının qalınlığı və sahəsi insan oğlunun koqnitiv bacarıqlarına təsir göstərir?\nAmerikalı alimlər Set Pollak və Con Qabriyel suala müsbət cavab verirlər. Onların fikrincə, belə bir əlaqə mövcuddur. Pollak və Qabriyelə görə, məktəbdə dərs proqramını çatdırmayıb yerinə yetirməyən uşaqların 15-45%-də səbəb məhz budur. Özü də diqqət yetirin: həmin o 15-45% uşaqlar dedikdə, məhz kasıb ailələrin övladları nəzərdə tutulur. Təbii ki, ciddi məsuliyyət tələb edən iddiadır. Elə alimlərin opponentləri də bu fikirdədirlər.\nYaxşı, tutaq ki, bu iddia absurddur. Bəs iqtisadi imkanları fərqli olan ailələrin uşaqlarının beyinləri niyə fərqlidir? Bəlkə səbəb qidadadır? Sirr deyil ki, varlı ailələrin uşaqları dünya nemətlərinin əksəriyyətindən dadmaq imkanına malikdirlər və hər cür vitaminlərlə qidalana bilirlər. Kasıb ailələrdə isə süfrəyə çıxarılan azuqə əldə edilə bilənlərlə məhdudlaşır və bir çox hallarda orqanizm tələb olunan bütün vitaminlərlə təmin edilmir.\nQida fərqini də qoyaq kənara. Ailələrdəki stress. Gərginlik, tərbiyə fərqi və məktəbdəki təhsilin keyfiyyəti. Bəlkə bu amillərin kombinasiyası mövzumuz olan beyin inkişafının fərqinə öz təsirini göstərir? Yaxud bəlkə söhbət genlərdən gedir? Təəssüf ki, elmin bütün bu suallara səhih və konkret cavabı yoxdur.\nBeynin inkişafındakı fərqlərin məhz nə vaxt peyda olmağa başladığını öyrənmək olduqca vacibdir. Bu istiqamətdə həyata keçirilən bir sıra araşdırmalar göstərir ki, uşaqların dünyaya gəlmələrinin ilk 4 günündə onların beynində hər hansı fərq müşahidə edilmir. Ancaq cəmi 4 gün? Az deyil? Axı sonra nələr baş verir? Alimlər deyir ki, sonra postnatal dövr başlayır və sosial faktorlar işə düşür.\n“Postnatal” dövr nədir? Açırıq “Vikipedia”nı və oxuyuruq: “Fərdi inkişaf dövrü bətndaxili mərhələdən çox fərqlidir. Əgər birincidə orqanizm sabit şəraitli mühitdə inkişaf edirsə, doğulandan sonra insana ətraf mühit ciddi təsir göstərməyə başlayır. Böyüyən orqanizm yeni şəraitə uyğunlaşmağa çalışır və ciddi dəyişikliklərə məruz qalır”. Və məhz bu andan etibarən valideynlərdən keçən keyfiyyətlər həmin bu inkişaf prosesinə qoşulur. Postnatal inkişafı şərti olaraq bir sıra mərhələlərə bölürlər. Bu müddətlər ərzində insan orqanlarının ölçüsü müəyyən olunmağa başlayır və orqanizmin formalaşması prosesi həyata keçir. Ən çox qəbul edilən mərhələ bölgüsü aşağıdakı kimidir:\n1. Yenicə doğulmuşlar - doğum günündən etibarən təqribən 10 gün;\n2. Südəmər dövr - 10 gündən 1 ilədək;\n3. İlkin uşaqlıq - 1-3 yaş;\n4. İlk uşaqlıq - 4-7 yaş;\n5. İkinci uşaqlıq - 8-12 yaş (oğlanlar), 8-11 yaş (qızlar);\n6. Yeniyetməlik - 13-16 yaş (oğlanlar), 12-15 yaş (qızlar);\n7. Gənclik - 17-18 yaş (oğlanlar), 16-18 yaş (qızlar);\n8. Yetkinlik dövrü - ilk mərhələ: 19-35 yaş;\n9. Yetkinlik dövrü - ikinci mərhələ: 36-60 yaş (kişilər), 36-55 yaş (qadınlar);\n10. Ahıllıq dövrü - 61-74 yaş (kişilər), 56-74 yaş (qadınlar);\n11. Qocalıq - 75-90 yaş;\n12. Uzunömürlülük - 90 yaşdan yuxarı.\nKolumbiya Universitetinin Pedaqoji Kollecinin neyrobioloqu Nobl Kimberli hesab edir ki, belə ehtimalları və araşdırma nəticələrini olduqca ehtiyatlı şərh etmək lazımdır. Onun fikrincə, ailə gəlirləri ilə koqnitiv bacarıqlar arasındakı əlaqə əminliklə səbəb və nəticə olaraq qəbul edilə bilməz. Ən azı ona görə ki, neyrobioloqların bu suala cavabı yoxdur.\nUşağın beyninin ölçüsü və bacarıqlarına sosial faktorlar və genlərin təsirini öyrənənlərə görə, valideynlərin dünyaya baxışı da prosesə təsirsiz ötüşmür. Elədirsə, gəlin baxaq varlı və kasıb təbəqə təmsilçilərinin dünyaya baxışındakı fərqlərə. Təbii ki, bu fərqlər mütləq xarakterli deyil, ancaq reallıq budur ki, biz hər hansı addımı atarkən, işlərimizi planlaşdırarkən, hətta nə barədə düşünərkən belə, sosial-iqtisadi durumumuzu, başqa sözlə, cibimizdəki vəziyyəti göz önünə gətirir, saf-çürük edir, hesablayırıq. Kim deyir ki, uşaq bütün bunları görmür və nəzərə almır? Və illərlə formalaşan və xarakterə çevrilən bu adətimiz nədən varislik yoluyla uşaqlara da transformasiya olunmasın?\n1. İmkanlı adamlar imkanlarını artırmaq barədə düşünürlər. Onlar hətta risk də edə bilərlər. Qoy uğur şansı lap az olsun. Bu dəfə alınmaz, bir də cəhd edərəm. İlk cəhdlər uğursuz olsa belə, davam edirlər, düşünürlər ki, nəticə nə vaxtsa əldə olunacaq. İmkanı məhdud olan şəxslər isə əllərində olan kiçik imkanı riskə atmaq istəmirlər. Siz heç lotereya biletini alanların statistikasına göz gəzdirmisiniz? Alanların hamısı ümid edir ki, bəxtləri gətirəcək. Onlar risk etməyi sevmirlər, baxmayaraq ki, itirməyə heç nə yoxdur. Əllərində-ovuclarında olanları da qoruyub saxlamağa çalışırlar, kiçik faizlərlə banklara yerləşdirirlər, əsas odur, pullar təhlükəsizlikdə olsun. Başlıca qorxu budur: İstəyərdim çox olsun, amma azı da itirməkdən qorxuram.\n2. Varlılar nəticəyə görə təltiflənmək istəyirlər, kasıblar iş vaxtına görə. İmkanı az olan və risk etməyi sevməyən şəxs sabit qazanc axtarışındadır. Sabit və təhlükəsiz qazanc. Bir çox insan öz bacarıqlarına inanmır. Ona görə də düşünür ki, onu bacarıqlarına görə təltif etsələr, bunun maddi ekvivalenti çox az olacaq. Təbii ki, belə düşüncə ilə daha çox gəlir əldə etmək çətin işdir. İmkanlı şəxs isə işinin müqabilində qazanmaq istəyir. Axı, onun maaş almasa ac qalmaq təhlükəsi yoxdur. Bu düşüncə tərzi onları daha çox həvəsləndirir, yönəldir. Onlar düşünürlər ki, sürəti və tempi artırdıqca, daha çox qazanacaqlar.\n3. İmkansız ailə uşağını oxutmağa çalışır ki, yaxşı təhsil hesabına övladı sosial durumunu yüksəltsin. Ali məktəbdə yaxşı savad alandan sonra gəlir gətirəcək işdə işləmək üçün uşaq məktəbdə inadla oxumalıdır. Psixoloqlara görə, bu düşüncə tərzi uşağa yüksək məvacibli peşə qazandıra bilər, var-dövləti isə həmişə yox. Onlarla milyarder var ki, təhsili yoxdur. Henri Forddan tutmuş, Bill Geytsədək. Ancaq təhsilsizlik onlara xoşbəxt olmaq üçün maneə ola bilməyib.


Rusiyanın nüvə raketi Azərbaycanın üstündən uçdu - Cümhuriyyət\nRusiyanın nüvə raketi Azərbaycanın üstündən uçdu\nTarix: 28 Sentyabr, 19:08 | Baxış: 372\nRusiya özünün "Topol-M” qitələrarası ballistik raketini sınaqdan keçirib. Müdafiə Nazirliyi bildirib ki, "eksperimental başlıqla” təchiz edilmiş raket Həştərxan vilayətindəki Kapustin-Yar poliqonundan buraxılıb.\nRaket Qazaxıstanın Sarı-Şaqan poliqonundakı hədəfi müəyyən edilmiş dəqiqliklə vurub. Nazirliyin bildirdiyinə görə, raket sınağı ballistik raketlərin perspektiv döyüş təchizatını yoxlamaq üçün keçirilib. Müdafiə Nazirliyi raket sınağının videogörüntüsünü də yayıb.\nRaketin uçuşu başlayandan sonra Rusiyanın cənub regionlarının sakinləri səmada "naməlum uçan obyekt” göründüyü haqda sosial şəbəkələrdə bir-birlərini xəbərdar ediblər. Raket Azərbaycan və Ermənistanın da üzərindən keçib. Bu isə sakinlərdə uçan naməlum obyekt şübhəsi yaradıb.


İlahiyyatçının məhkəməsində qalmaqal: 5 nəfər saxlanıldı - 24 saat xəbərlər\nİlahiyyatçının məhkəməsində qalmaqal: 5 nəfər saxlanıldı\nMasallıdakı “Cümə” məscidində xütbə söylədiyinə görə həbs olunan ilahiyyatçı Sərdar Babayevin məhkəməsi başlayıb.\nOnun işinə Masallı Rayon Məhkəməsində hakim Anar Məmmədov baxır. Mayın 19-da ilahiyyatçının işi üzrə məhkəmənin hazırlıq iclası keçirilib. Proses başlamamışdan əvvəl məhkəmə binası çoxsaylı polislərlə əhatələnib.\nİlahiyyatçının vəkili Yalçın İmanov “Azadliq.info”ya bildirib ki, nəinki Sərdar Babayevin yaxınlarına, prosesi izləməyə gələn dindarlara, hətta vəkillərə qarşı da polislər kobudluq edib, onların məhkəmə binasına daxil olmasına maneçilik yaratmağa cəhd göstərilib. İstintaq dövründə Sərdar Babayevin vəkili yalnız Cavad Cavadov idi, artıq müdafiə prosesinə daha üç vəkil qoşulub – Yalçın İmanov, Nemət Kərimli və Osman Kazımov.\nVəkillər zala daxil olarkən görüblər ki, məhkəmə zalı naməlim adamlarla doldurulub. Zalda yer olmadığını əsas gətirib, ilahiyyatçının məhkəməsinə gələn yaxınlarını isə zala buraxmayıblar. Həm ilahiyyatçının özü, həm də vəkillərinin təkidlərindən sonra o adamlar zaldan çıxarılıb. Sərdar Babayevin yaxınlarının bir hissəsi zala buraxılıb.\nSərdar Babayev Cinayət Məcəlləsinin 168-1.3-cü (dini mərasimlərin idarə edilməsi tələblərinin pozulması) maddəsi ilə ittiham olunur. 2015-ci ilin dekabrında qanunvericiliyə dəyişiklik edərək, xaricdə dini təhsil almış şəxsin İslam dininə aid ayin və mərasimləri aparmasına qadağa qoyulub.\nSərdar Babayev məhkəmədə bildirib ki, ittihamın mahiyyəti ona aydın deyil: “Qanunlar Avropa standartlarına əsaslanırsa, Avropanın bütün qabaqcıl ölkələrində, Amerikada cümə günləri cümə namazları qılınır. Bir çox yerlərdə namazları mənim də məzunu olduğum beynəlxalq universitetin məzunları qıldırır”.\nMəhkəmədə həmçinin vəkillər Sərdar Babayev haqqında cinayət işinə xitam verilməsi, onun barəsində həbs-qətimkan tədbirinin ev dustaqlığı ilə əvəz olunması, istintaq dövründə müdafiə hüququnun kobud pozuntusuna görə işin istintaqa prosessual nəzarəti həyata keçirmiş prokurora qaytarılması, məhkəmə zalında Sərdar Babayevin qəfəsdən çıxarılıb müdafiəçilərinin yanında əyləşməsinə imkan verilməsi haqda vəsatətlər qaldırıblar.\nAmma hakim Anar Alməmmədov vəsatətlərin heç birini təmin etməyib. İş üzrə məhkəmə baxışı mayın 25-nə təyin olunub. Yalçın İmanovun sözlərinə görə, Sərdar Babayev 1995-2000-ci illərdə İranın Qum şəhərində dini təhsil alıb. 2009-cu ildən Masallı rayonundakı “Cümə” məscidində qazi kimi fəaliyyət göstərib. Vəkil deyir ki, Sərdar Babayev Qafqaz Müsəlmanları İdarəsinin cənub regionu üzrə nümayəndəsinin təklifi və dəvəti əsasında həmin məsciddə fəaliyyət göstərib. 2016-cı ilin dekabrında ilahiyyatçının məsciddə xütbə oxuması və namaz qılması ilə əlaqədar cinayət işi başlanıb.\nOnu da qeyd edək ki, məhkəmə ətrafında çoxsaylı polislərin toplaşması və onların məhkəməyə gələnlərə qarşı kobud rəftarı qalmaqalsız ötüşməyib. Nəticədə beş nəfər saxlanılaraq, Masallı Rayon Polis Şöbəsinə aparılıb. Bundan əlavə, “İslamın səsi” saytının baş redaktorunun diktafonu və kamerası əlindən alınıb, səs və görüntülər silindikdən sonra geri qaytarılıb.


Ağstafada “Bala bəyin evi”nin dağıdılması ilə bağlı YENİ İTTİHAMLAR | Bizimxeber\nAğstafada “Bala bəyin evi”nin dağıdılması ilə bağlı YENİ İTTİHAMLAR\n10 Mart 2017 / 16:04 / Baxış sayı: 978\nAğstafa rayonun Dağkəsəmən kəndində yerləşən “Bala bəyin evi” abidəsinin dağıdılması ilə bağlı bir gün öncə xəbər vermişdik. Bu gün şikayətçi – kənd sakini Murad Ələsgərov yenidən “Yeniavaz.com” saytının redaksiyasına zəng edib, Etibar Axundovun dediklərində heç bir əsas oldmadığını bildirib.\nQeyd edək ki, yazıda adıçəkilən Etibar Axundov Mədəniyyət və Turizm Nazirliyi yanında Mədəni irsin qorunması, inkişafı və bərpası üzrə Dövlət Xidmətinin şöbə müdiri vəzifəsində çalışır. E. Axundov bildirmişdi ki, məsələdən xəbərləri var və rayonun yerli icra orqanına da, hüquq-mühafizə orqanlarına məlumat verilib: “Kim isə o abidəni dağıdır, prosesi pozur. Biz də çalışırıq ki, onu araşdıraq.\nVətəndaş doğru deyir – abidə uçub. Kəndin sakinlərindən və ya özlərindən kimsə o abidəyə əl gəzdirir. Biz hüquq-mühafizə orqanına müraciət etmişik. Onlar da abidənin özbaşına uçduğunu bildiriblər. Yəni deyirlər ki, abidə küləkdən, qardan, yağışdan üçür, heç kəs müdaxilə eləmir”.\nAncaq kənd sakini E. Axundovun fikirləri ilə razılaşmadığını deyir: “Etibar müəllim şəxsən məsələdən xəbərdar olduğunu bildirir. Deyir ki, abidəni təbii fəlakət uçurur. Etibar müəllimlə mən özüm bir neçə dəfə telefonla əlaqə saxlamışıq. Bizim telefon əlaqəmiz bir il bundan qabaq olub. Onda abidənin döşəməsi sökülürdü. On gün müddətində gəlib baxacağını demişdi və həqiqətən, gəlib özü gördü. Yəni, Etibar müəllim gələn vaxt abidənin döşəməsi- tavanı sökülürdü. Necə olur axı deyir ki, təbii fəlakət uçurub. Abidənin uçurulmasını Etibar Axundov özü görüb. Həmin abidənin materiallarından Alik (Muradov Alik Fuad oğlu- iddiaçının dediyinə görə, abidəni üçuran şəxs) öz evini tikdirib. İstəsəniz, abidənin taxtalarının, daşlarının üstündə yazılan yazılarla sübut edə bilərəm. Heç bir halda abidənin sökülməsində təbii fəlakətdən söz gedə bilməz”.\nE. Muradovun ittihamları ilə əlaqədar yenidən Mədəniyyət və Turizm Nazirliyi yanında Mədəni irsin qorunması, inkişafı və bərpası üzrə Dövlət Xidmətinin şöbə müdiri Etibar Axundovla əlaqə saxladıq. Qurum rəsmisi səsləndirilən fikirlərinin əsassız olduğunu və kənd sakini Murad Ələsgərovun fikri abidəni qorumaq yox, şəxsi marağı olduğunu dedi: “Mən abidəyə gedib baxdım və hüquq-mühafizə orqanına bildirdim. Onlar öz-özünə söküldüyünü dedilər. O, adamın bu məsələyə qarışmağa hüququ yoxdur.\nOnlar iki əmioğlu abidə üstündə dava edirlər. Ona görə də abidə ortalıqda qalıb məhv olur. Yəni iki əmioğlu vərəsəlik üstündə dava edirlər. Guya abidənin qeydinə qalırlar. Vurub abidəni dağıdırlar. Günah hər ikisindədir. Mən Bakıda oturmuşam, nə edə bilərəm. Mən polisə də, İcra Hakimiyyətinə də məlumat vermişəm. Özüm zaman-zaman şəkillər də çəkmişəm. Ola bilsin kimsə sökür, ola bilsin gecə vaxtı bu hadisə baş verir. Mən axşam evimdə yatıram, abidənin yanında yatmıram ki…\nOna görə də polisə yazmışam. Polis də tədqiqat aparıb, bildirib ki, öz-özünə sökülüb, abidəni kimsə sökmür. Hətta, Alikin də adını vermişik. Mənim əlimdən başqa nə gəlir? Mən buradan-ora nəzarət edə bilmirəm, gücümüz yoxdur”.


Deputatdan küçə reklamları ilə bağlı vacib təklif – Ödənişsiz olsun – "Azərbaycan reklamçılar İttifaqı"\n28 Fevral 2021 , Bazar\nAna səhifə / Xəbərlər / Deputatdan küçə reklamları ilə bağlı vacib təklif – Ödənişsiz olsun\nDeputatdan küçə reklamları ilə bağlı vacib təklif – Ödənişsiz olsun\nARİ İB 17 Noyabr 2017\tXəbərlər Şərh əlavə et 321 dəfə baxılıb\nUcnoqta.az xəbər verir ki, bununla bağlı məsələ Milli Məclisin iclasında müzakirəyə çıxarılan “Reklam haqqında” qanunda dəyişikliklərdə öz əksini tapıb. Qanunun 26.2-2-ci maddəsinə təklif olunan dəyişikliyə əsasən, açıq məkanda reklam yerləşdirilməsinə icazə almaq üçün reklam yayıcısı reklam yerləşdiriləcək reklam daşıyıcısının sahibi və ya reklam daşıyıcısının yerləşdiriləcəyi xüsusi mülkiyyətdə olan daşınmaz əmlakın mülkiyyətçisi ilə həmin əmlakın istifadəsinə dair müqavilə bağlamalıdır; reklam daşıyıcısının bələdiyyə mülkiyyətində olan daşınmaz əmlakda yerləşdiriləcəyi təqdirdə həmin əmlakın istifadəsinə dair bələdiyyə ilə müvafiq icra hakimiyyəti orqanının yaratdığı qurum arasında bağlanılacaq məbləği həmin quruma ödəməlidir.\nBundan başqa, qanuna aşağıdakı məzmunda 26.2-3-cü bəndi əlavə edilir: “Reklam yayıcısı açıq məkanda reklam yayımına görə bu qanunun 35.3-cü maddəsinə uyğun olaraq, müvafiq icra hakimiyyəti orqanının yaratdığı quruma haqq ödəyir”.\nHəmçinin, 26.8-ci maddəyə təklif olunan dəyişikliyə əsasən, birbaşa aid olduğu xidmət, ticarət və ya digər obyektlərin giriş hissəsində, divarında yerləşdirilən və həmin obyektlərin adını, mənsubiyyətini, fəaliyyət növünü, ünvanını və iş rejimini istehlakçıya çatdıran sayı 1-dən, ümumi çəkisi 2 kvadrat metrdən artıq olmayan lövhələr (yazılar) reklam daşıyıcıları və reklam hesab edilmir.\nQanuna aşağıdakı məzmunda 35.3-cü bənd də əlavə olunur: “Açıq məkanda reklam yayımına görə ödənilən haqqın məbləği müvafiq icra hakimiyyəti orqanı, həmin məbləğin müəyyən edilməsi qaydası isə müvafiq icra hakimiyyəti orqanı tərəfindən müəyyən edilir. Bu maddənin birinci cümləsinin tələbi nəzərə alınmaqla, açıq məkanda reklam yayımına görə haqqın ödənilməsi ilə bağlı məsələlər hər bir reklam yayıcısı ilə bağlanan bu qanunun 26.2-ci maddəsində nəzərdə tutulmuş icazə müqaviləsində müəyyən edilir”.\nDeputat Elmira Axundova çıxış edərək bildirib ki, “Reklam haqqında” qanuna edilən dəyişikliklər aktualdır, xüsusən də açıq məkanda yerləşdirilən reklamlar məsələsi: “Bu nöqteyi nəzərdən belə növ reklamların yayımına görə haqqın ödənilmə qaydası və məbləğ məsələlərinin tənzimlənməsi müsbət haldır. Mən bu dəyişiklikləri dəstəkləyirəm. Açıq məkanda yerləşən reklamla əlaqədar başqa bir vacib məsələyə toxunmaq istərdim. Ölkəmiz Ermənistan-Azərbaycan münaqişəsinin dinc yolla həll olunmasının tərəfdarıdır, biz yenə də hər an torpaqlarımızı hərbi yolla qaytarmağa hazır olmalıyıq. Bu mənada sosial reklama, xüsusən plakat janrına böyük ehtiyacımız var. Lakin bu istiqamətdə vəziyyət deyərdim ki, acınacaqlıdır. Yəni Bakının küçələrində, regionlarımızın avtomagistral yollarında böyük reklam bannerlərinə rast gəlirik, lakin təəsüflər olsun ki, bu reklamın mövzusu ya şou ulduzlarının reklamıdır ya da ərzaq və digər məhsulların təbliğ olunmasıdır. Halbuki bu bannerlərdə mütləq ordu ilə, şəhidlərimizlə, qəhrəmanlarımızla bağlı mövzu mühüm yer tutmalıdır. Bu günlərdə möhtəşəm bir layihə ilə tanış oldum: xalq rəssamımız, professor Arif Hüseynovun rəhbərliyi altında gənc plakatçı rəssamlar yüzdən çox hərbi-vətənpərvərlik mövzusuna həsr olunmuş plakatlar hazırlamışdılar. Çox təsirli incəsənət əsərləridir və onların hamısının Bakının küçə və meydanlarında, magistral yollarda yerləşdirilməsi məqsədə uyğun olardı. Böyük Vətən müharibəsi illərində məhz belə plakatlar, məsələn məşhur “Ana Vətən Çağırır” plakatı, əhalinin ruhlanmasında, faşistlərə qarşı mübarizənin ümumxalq səviyyəsinə qaldırılmasında mühüm rol oynamışdır. Bizdə də belə əyani təbliğat vasitələrinə çox böyük tələbat vardır. Biz döyüşən respublikayıq və həm əhalimiz, həm də ölkəmizə gələn xarici qonaqlarımız bunu hiss etməlidirlər.\nOna görə təklif edərdim ki, “Reklam haqqında” qanuna müvafiq dəyişikliklər edilsin, hərbi-vətənpərvərlik mövzusuna aid bannerlər reklam sayılmasın və bu tip plakatlar da məlumatlandırıcı lövhələr kimi reklam hesab edilməsin. Belə olan halda hərbi mövzusunda olan plakatlar daha geniş yayılacaq”.\nƏvvəlki məqalə AZƏRBAYCAN RESPUBLİKASININ QANUNU 17.11.2017\nSonrakı məqalə “Reklam haqqında” Azərbaycan Respublikasının Qanununda dəyişikliklər edilməsi barədə” FƏRMAN 31 iyul 2017\nReklam işinin memarı Azərbaycan Reklamçılar İttifaqının prezidenti Hacı Əmi Atakişiyev 68 yaşında böyrək çatışmazlığından vəfat …


Novruz bayramından öncə İran Azərbaycanının bəzi bölgələrində türkcə təqvim nəşrinə qarşı tətbiq edilən qadağalara baxmayaraq, Zəncanda 1400-cü hicri ili üçün türkcə təqvim hazırlanıb. Minlərlə təqvimin Zəncan və bir neçə digər şəhərdə vətəndaşlara dağıdıldığı bildirilir.\nSosial şəbəkələrdə yayılan görüntülü xəbərlərə əsasən, Zəncanda hazırlanan təqvimin üzərində ikinci Dağlıq Qarabağ müharibəsi ilə əlaqədar şəkillər və cümlələr dərc edilib.\nNovruz bayramından öncə İran Azərbaycanının bəzi bölgələrində türkcə təqvim çapına qadağa qoyulduğuna dair məlumat yayılmışdı. O cümlədən, Şərqi Azərbaycan vilayətinin Mərənd şəhərində “çap və kompüter xidmətləri birliyi” mətbəələrə türkcə təqvim və gündəlik çapının yasaq olduğuna dair göstəriş vermişdi.\nSon illər İranda türk dilində çap, nəşr və kitab satışı sahəsində fəaliyyət göstərən şəxslər və qurumlara təzyiqlər artıb.\n2018-ci ilinin Novruz Bayramı ərəfəsində nəşr edilmiş “Türkcə Təqvim” ilə əlaqədar olaraq mədəni fəal Behnam Nurməhəmmədi Tehranda işlətdiyi mətbəədə nəzarət altına alınmışdı. Nurməhəmmədidən əlavə həmin dosye ilə əlaqədar Yasir Ərfəi və Mehdi Qəməri adlı daha iki fəal da həbs edilmişdi. Tehran Cəza Məhkəməsi daha sonra onlara 6 ay həbs cəzası verdi.


Deyəsən, məmləkətin informasiya “istehlakçı”sı oxumaq xatirinə oxumağa, dinləmək xatirinə dinləməyə, baxmaq xatirinə baxmağa məhkum edilib. Əgər oxucumuzun, dinləyicimizin və tamaşaçımızın çeşidli xəbərlərlə, sadəcə olaraq, ətalət qüvvəsinin təsiri ilə tanış olması ilə razıyıqsa, fenomeni izah etməliyik. Şərti olaraq “maraq defisiti” kimi səciyyələndirilməsi mümkün olan fenomen, yəqin ki, belə izah edilə bilər:\n– kütləvi informasiya vasitələrinin şərh və təhlil etdikləri həyat özü maraqsızlaşıb;\n– bu məmləkətin informasiya “istehlakçı”sını maraqlandırmaq, sadəcə olaraq, mümkün deyil;\n– həyat özü maraqlıdır, sadəcə olaraq, qəzetlər, jurnallar onu maraqlı tərzdə əks etdirə bilmirlər.\nGəlin etiraf edək ki, həyatın maraqsızlaşması ağlabatan deyil. Həyat kifayət qədər maraqlıdır. Dogrudur, həyatın maraqlılıq “əmsal”ı xeyli aşağı düşüb. Və bu gün yenidənqurmanın ilk illərinin informasiya Klondaykı da yoxdur. Başı “şirvan” axtarışına qarışmış vətəndaşı maraqlandırmağın qeyri-mümkünlüyündə müəyyən həqiqət var. Çətinliklə dolanan, addimbaşı heysiyyəti təhqir olunan vətəndaşın hansısa partiyanın (“partiya”nın?) hansısa partiya (“partiya?) ilə hansısa sənədi (“sənəd”i?) imzalaması ilə bağlı xəbərlə maraqlanacağı real deyil. Amma bu şəxsin, ümumiyyətlə, heç nə ilə maraqlanmaması da mümkün deyil axı. O, hökmən nə iləsə maraqlanır. Görəsən, nə ilə? Zənnimcə, bəzi (“əksər?) kütləvi informasiya vasitələrinin bu sualı cavablandırmaqda açıq-aşkar çətinlik çəkmələri göz qabağındadır. Və əgər “maraq defisiti” fenomeninin mövcudlugunu qəbul ediriksə, günahı IV hakimiyyətimizdə axtarmalıyıq. IV hakimiyyətin günahı baş verənləri maraqlı tərzdə çatdıra bilməməkdir. Vəssalam.\nŞübhəsiz ki, istənilərsə, IV hakimiyyətin oxucunu, dinləyicini, tamaşaçını maraqlanıdrmaq üçün əlindən gələni əsirgəmədiyini sübuta yetirmək olar. Dogrudan da, metro stansiyalarını kriminal dünyanın nüfuzlu şəxslərinin açıqlamalarını oxuculara “təklif” edən qəzet satıcılarının səsi başına götürüb. Məmləkət mediasının ulduz falları tərtibçiləri sırasında yeri olan, ulduzların “açıqlama”larını bəziləri kimi havadan yazmayan Səbuhi Rəhimli mənimlə söhbətində əsas yeri öncəgörməlrə ayıran qəzetin kifayət qədər ugurla satıldğını demişdi. Bir neçə il bundan əvvəl skanvord qəzetlərinin qeyri-adi kommersiya uguru əldə etmələri, yəqin ki, yadınızdadır. Bu siyahını uzatmaq da olar. Ən əsası odur ki, IV hakimiyyətin oxucunu, dinləyicini, tamaşaçını maraqlandırmaq üçün səy göstərməsini inkar etmək olmaz. Bəs problem nədədir?\n– medianın informasiya mənbələri kəmiyyətcə az və əksər hallarda keyfiyyətcə zəifdir. On haldan doqquzunda, Azərbaycan məmurundan oxucunu, dinləyicini, tamaşaçını maraqlandira biləcək məlumat almaq mümkün deyil. Bir çox hallarda sözü kəlbətinlə çəkmək lazım gəlir;\n– informasiya müstəvisində “mina basdırılmış sahə”lər çoxdur. Yasaq bollugu xəbər menyusunu əməlli-başlı kasadlaşdırıb;\n– bəzi yazarların informasiya “istehlakçı”sının maraq dünyası barədə təsəvvürləri azıxantropun məişəti haqqında olan bilgiləri qədər natamamdır. Onlar adi vətəndaşı nələrlə maraqlandırmağın mümkün oldugunu sadəcə olaraq təsəvvür etmirlər.\nİstənilərsə, bu siyahını da uzatmaq olar. Lakin ehtiyac varmı? Ehtiyac olsa-olsa aşağıdakı adi məqamların bütün yazarlar tətəfindən mənimsənilməsindən ibarət ola bilər:\n– bu məmləkətin sakinləri “siyasətçilərin tam əksəriyyəti adam aldatmaq sahəsində peşəkarlaşıb” məntiqini qəbul ediblər, avtomatik olaraq permanent surətdə görüşən, barışan və küsüşən siyasət mənsublarının fəaliyyətini maraqsızlaşdırır. Öz sıralarında, guya, on minlərlə adamı birləşdirən “partiya”ların fəaliyyəti olsa-olsa bir neçə yüz nəfəri maraqlandıra bilər. Odur ki, əslində “virtual” mövcud olan siyasət adamlarından əl çəkmək lazımdır;\n– 10-12 “şirvan”lıq donlugu olsa da, 30-40 minlik “Mersedes”i o tərəf-bu tərəfə sürən məmurdan heç kəs, ya da demək olar ki, heç kəs heç nə gözləmir. Onun rəhbərlik etdiyi sahədə qurdun quzu ilə otlaması barədə mülahizə və açıqlamaları sadəcə olaraq maraqlı deyil;\n– Məmləkətin informasiya “istehlakçı”sını, deyəsən, dolanışıqla bağlı yeniliklərədn başqa heç nə ilə maraqlandırmaq mümkün deyil.\nVəssalam. Əsl marağı yaratmaq üçün əsl problemləri işıqlandırmaq lazımdır. Cəngəllik qanunlarının əməlli-başlı işlədiyi cəmiyyətdə duruş gətirmək üçün dəridən-qabiqdan çıxan adi azərbaycanlıların problemlərini.\n“Şərq” qəzeti, 25 noyabr 1999-cu il, № 134 (310)


“Zəfər yürüşümüz davam edir” - ALİ BAŞ KOMANDAN - Günün Səsi "Zəfər yürüşümüz davam edir” - Günün Səsi\n“Zəfər yürüşümüz davam edir” - ALİ BAŞ KOMANDAN\n08 Noyabr 2020 13:18\n“Bizim zəfər yürüşümüz davam edir”.\nGununsesi.info xəbər verir ki, bunu Azərbaycan Prezidenti İlham Əliyev xalqa müraciətində deyib.\n“Mən dəfələrlə bütün beynəlxalq kürsülərdən bəyan etmişdim ki, torpaqlarımızın, ərazi bütövlüyümüzün bərpa edilməsi bizim əsas vəzifəmizdir və biz bu vəzifəni icra edirik. Danışıqlar heç bir nəticə vermədi. Sadəcə olaraq, bizim başımızı aldadırdılar, sadəcə olaraq, məsələni dondurmaq istəyi müşahidə olunurdu. Biz bu Qələbəni döyüş meydanında qazandıq, şəhidlər verərək bu Qələbəni qazandıq.\nAllah bütün şəhidlərimizə rəhmət eləsin! Həm birinci Qarabağ, həm ikinci Qarabağ – Vətən müharibəsi adlandırdığımız müharibədə şəhid olmuş bütün şəhidlərimizə Allahdan rəhmət diləyirəm, onların yaxınlarına səbr diləyirəm. Yaralı soydaşlarımıza Allahdan şəfa diləyirəm. Biz xalqımızın, əsgərlərimizin, zabitlərimizin canı, qanı bahasına torpaqlarımızı işğalçılardan azad edirik. İşğalçıları torpaqlarımızdan qovuruq və qovacağıq!. Hələ də işğal altında torpaqlar var. Hələ də döyüşlər gedir”, – deyə dövlətimizin başçısı qeyd edib.\nPrevious “28 ildən sonra Şuşada yenə də azan səsi eşidiləcək”\nNext “Torpaqlarımızı əsgər və zabitlərimizin canı bahasına azad edirik”


Ana səhifə » Müəlliflər\t» Müsavat Partiyası keçirdiyi “mitinq”- tamaşa ilə gülüş obyektinə çevrildi\nAzərbaycanın radikal müxalifət düşərgəsinin antimilli qüvvələrlə işbirliyi, onların sifarişləri ilə hərəkət etmələri kimsəyə sirr deyil. Eyni zamanda, heç bir siyasi dəstəyə və elektorata malik olmayan düşərgə partiyalarının zaman-zaman sərgiləməyə çalışdıqları “mən də varam” tamaşaları hər zaman fiasko ilə nəticələnir. Məsələn, radikal düşərgə təmsilçilərindən Müsavat Partiyasının son aylarda yaşadığı parçalanma və partiyadaxili qarşıdurmadan istifadə edərək düşərgə daxilindəki monopoliyaya yiyələnməyə çalışan AXCP keçirdiyi iki “mitinq”də hansı “dəstəyə” malik olduğunu əyani şəkildə görmüşdü. Daha dəqiq desək, insanların hər iki mitinqə etinasız münasibəti bir daha xalqımızın radikal düşərgə təmsilçilərinə verdiyi qiyməti ortaya çıxarmışdı.\nBu dəfə isə analoji durumla üz-üzə qalan radikal düşərgənin digər təmsilçisi - Müsavat Partiyası oldu. Dekabrın 14-də keçirdiyi “mitinq”ə əllə sayılacaq qədər insanın qatılması, hətta bir sıra partiya funksionerlərinin belə bu “aksiyaya” gəlməməsi bu partiyanın əsl vəziyyətini ortaya qoydu. Əslində, Müsavat Partiyasının keçirdiyi bu uğursuz “mitinq”i bir sıra istiqamətlərdən xarakterizə etmək mümkün idi.\nDünənə qədər özünü radikal düşərgənin “əsas”, “vacib” və başqa epitetlərlə bəzənmiş partiyası adlandıran siyasi təşkilatın iç üzü, məhz bu “mitinq”lə bir daha açıldı. Xüsusi olaraq vurğulamaq lazımdır ki, həmin “mitinq”ə tək Müsavat Partiyasının deyil, ona yedəklik etməyə çalışan və özünü “partiya” kimi təqdim edən bəzi qurumların da nümayəndələri qatılmışdılar. Bu nöqteyi-nəzərdən orada “mitinq”də “Müsavat” adına heç yüz nəfərin belə iştirak etməməsi faktı meydana çıxır. Yəni, düşərgənin “ana müxalifət” və ya “əsas müxalifət” partiyası kimi özündən böyük iddialar irəli sürən partiyasının “mitinq”inə bir dəfn mərasimi qədər adam toplaşırsa, hansı reytinqdən və ya gücdən, hansı iddiadan söhbət gedə bilər? Əslində, “Müsavat” rəhbərliyi bu azsaylı yığıncağı öz qərargahında da keçirə bilərdi. Bu mənada “mitinq” şousu sərgiləmək zərurəti haradan qaynaqlanırdı?\nAntimilli ünsürləri müdafiə edən Müsavat Partiyası qaçqın və məcburi köçkün soydaşlarımızı yada salmaq belə istəmir\nBu “mitinq” bir məqamın da ortaya çıxmasında mühüm rol oynadı. Belə ki, “mitinq”də növbəti dəfə ermənipərəst, Azərbaycanın milli maraqlarına zidd hərəkət edən, dövlətçiliyə və milli mənafeyə düşmən kəsilənlərin şəkillərini asmaqla onları “müdafiə oyunu” oynayan Müsavat Partiyası antimilli qüvvələrin maliyyə təminatını əldən qaçırmaq istəmədiyini, yeni başqanın dönəmində də məhz həmin ermənipərəst dairələrin sifarişlərini gözübağlı şəkildə yerinə yetirəcəyini nümayiş etdirmək istəyirdi.\nYəni, budəfəki “mitinq-şou”dan hasil olan mətləb bundan ibarət idi ki, bu “aksiya” birmənalı şəkildə ermənilərin sifarişi ilə təşkil edilib. Bunu sübut edən ən başlıca səbəblərdən biri də “insan haqları” bəhanəsi ilə xarici anti-azərbaycançı dairələrin əlinə oynamaq həvəsi idi. Belə ki, sözügedən “mitinq”də bəlli cinayət faktları ilə bağlı həbs edilən Xədicə İsmayılova, Leyla və Arif Yunusov-Barseqyanlar kimi şəxslərin “siyasi məhbus” adlandırılması, məhz ermənilərin bir müddətdir ki, istər virtual səviyyədə, istərsə də KİV-lərdə apardıqları təbliğatın “Müsavat” vasitəsilə bir daha “dilə” gətirilməsidir. Həmin şəxslər konkret cinayət faktına görə istintaqa cəlb edilsələr də onların anti-Azərbaycan fəaliyyəti bütünlüklə cəmiyyətimizə bəllidir. Bir sözlə, baş verənlər bir daha sübut edir ki, radikal müxalifət düşərgəsi erməni təbliğat maşının elementi kimi çıxış etməkdə davam edir.\nYeri gəlmişkən, görəsən, konkret cinayət faktında adı hallanan şəxsləri “siyasi məhbus” elan edərək onların müdafiəsinə ehtiyac duyan İ.Qəmbər və ətrafındakıların nə üçün bir dəfə də olsun doğma yurd-yuvalarından didərgin salınan azərbaycanlıların haqqını tələb etmək yadına düşmür? Bəyəm ermənilərin doğma evlərindən didərgin saldığı insanların haqqı pozulmayıbmı? Nə üçün ermənipərəst dairələrin ciddi-cəhdlə qoruduğu, himayəsinə aldığı insanlar Müsavat Partiyası üçün bu qədər əziz olub, amma bir milyon soydaşımız adını siyasi qüvvə qoyan bu şəxslərin yadına belə düşmür? Bu faktın özü Müsavat Partiyasının əsl niyyətini üzə çıxarır...\nİsa Qəmbər ermənilərin əmri ilə Avropa Oyunlarını hədəfə alır\nGöründüyü kimi, keçmiş müttəfiqi, radikal düşərgə daxilində ən böyük rəqibi sayılan AXCP-ni özündən qabağa buraxmaq istəməyən Müsavat Partiyası bu “mitinq-şou” ilə sanki anti-azərbaycançı, ermənipərəst dairələrə “yalvarma kampaniyası” həyata keçirirdi. Hər halda İ.Qəmbərin mitinqdəki canfəşanlığını və antimilli qüvvələrin irəli sürdüyü tezisləri dilinə gətirməsi də bu faktı təsdiqləyir. Yəni, görünən odur ki, vaxtilə ölkəmizdə keçirilən “Eurovision” mahnı müsabiqəsinə qarşı kampaniya aparan ermənipərəst Leyla Yunusova-Barseqyanı bu dəfə “Müsavat”ın köhnə sədri İsa Qəmbər əvəzləyir. Ermənilərin danışan dilinə çevrilən İ.Qəmbər Azərbaycanda keçiriləcək ilk Avropa Oyunlarına “düşmən” kəsildiyini bəyan edir. Bu isə “köhnə satqınlıq kodudur”. Yəni, ermənipərəst dairələrin əmrlərini yerinə yetirmək üçün İ.Qəmbər artıq öz maskasını üzündən çıxarır. Azərbaycanın uğurlarına üzülən, bu uğurlara qarşı düşmən mövqeyindən çıxış edən Müsavat Partiyasının keçmiş sədri maliyyələşdiyi ermənipərəstlərin danışan dilinə çevrilib. Bu fakt özü də tələm-tələsik, bu cür uğursuz “mitinq” qərarının heç də partiya rəhbərliyi tərəfindən deyil, xarici ermənipərəst dairələr tərəfindən verildiyini növbəti dəfə təsdiqləmiş olur.\nXalqın etinasızlığı radikallara yerini göstərdi\nYeri gəlmişkən, bu “mitinq” həm də Arif Hacılının sədr kimi ilk “işi” idi. Elə “Müsavat” başqanlığına sabiq namizəd Səxavət Əlisoy da açıqlamasında partiyasının keçirdiyi mitinqi “saxtakar başqanın inauqurasiya-üzəçıxarma mərasimi” kimi səciyyələndirib. Onun sözlərinə görə, ciddi tədbirlər keçirməyə “saxtakarın intellektual potensialı, siyasi arenada mənfi imici imkan vermir və problem həm də ondadır ki, onun ətrafında olanların əksəriyyəti eynən özü kimi ucuz aksiya azarkeşləridir”. Bu da “Müsavat” üzvünün “mitinq”ə verdiyi qiymət...\nDigər tərəfdən, bu mitinq bir müddət öncə eyni arqumentlə keçmiş müttəfiqi tərəfindən lağ obyektinə çevrilmiş AXCP-ni də “hərəkətə” gətirib. Oktyabr və noyabr aylarında keçirdiyi mitinqlərə adam gətirə bilməməsi ucbatından sosial şəbəkələrdə “Müsavat”çılar tərəfindən gülüş hədəfinə çevrilən AXCP təmsilçilərinin “qisas” almaq üçün fürsəti əldən verməyəcəyi də öncədən bəlli idi. Məsələn, AXCP-nin sədr müavini Fuad Qəhrəmanlı sosial şəbəkələrdə “Müsavat” rəhbərliyinin mitinq iştirakçılarının sayını deməyə çağırıb: “Məncə, hər bir mitinq təşkilatçısı iştirakçıların sayını mediaya deməlidir. Deməmək sayın azlığından utanmağı göstərmək üçündürsə, utanmağına dəyməz, çünki hər kəs “adamsızlığı” gördü”.\nBeləliklə, istər AXCP-nin, istərsə də Müsavat Partiyasının “mitinq”lərinə insanların etinasız münasibəti bir faktı növbəti dəfə təsdiqləmiş oldu ki, Azərbaycan xalqı artıq kimin hansı yola qulluq etdiyini görür. Həmin partiyaların illərdir ki, ermənilərlə birgə dövlətçiliyimizə qarşı apardığı düşmən siyasətini birmənalı şəkildə qəbul etmir. Yalandan minlərlə “tərəfdarının” olduğunu iddia edən partiyaların mitinqlərə 300 nəfərdən artıq adam çıxara bilməməsi onların heç bir dəstəyə malik olmadığını təsdiqləyir. Bəli, xalq bir daha radikal müxalifətə onların yerlərini və kim olduqlarını göstərdi. Azərbaycan xalqı bir daha inkişafı dəstəklədiyini, dövlətinin, hakimiyyətinin arxasında olduğunu nümayiş etdirdi. Müxalifətin anti-Azərbaycan siyasəti, onları maliyyələşdirən maraqlı xarici dairələrin ölkəmizdə sabitliyi pozmaq planları isə növbəti dəfə iflasa uğradı...\nTarix: 17-12-2014 |


Səhiyyə Nazirliyi çimərliklərdə monitorinq aparır\n12 Avqust 2014 12:09\nAbşeron yarımadasında yerləşən çimərliklərdə monitorinqlər aparılır. Dəniz suyundan nümunələr götürülür. Bunu Publika.az-a açıqlamasında Səhiyyə Nazirliyinin Respublika Gigiyena və Epidemiologiya Mərkəzinin şöbə müdiri Ziyəddin Kazımov deyib.\nMövsüm başlamamışdan əvvəl müvafiq monitorinqlər aparılmışdı. Lakin insanların istifadəsi zamanı məhsulların dənizə atılması çirklənmələrə səbəb olur. Z.Kazımov bu səbəbləri də nəzərə alaraq, 15 gündən bir çimərliklərdə monitorinqlər apardıqlarını deyib:\n“Hazırda Qaradağ və Səbail rayonları ərazisində yerləşən çimərliklərdə vətəndaşların çimməsi məqsədəuyğun sayılmır. Bu iki çimərlikdən başqa, digər çimərliklərin göstəriciləri normalara uyğundur. Mövsümün əvvəlində də açıqlama verərkən, adıçəkilən çimərliklərdən istifadə edilməməsi barədə məlumat vermişdik”.\nZiyəddin Kazımov onu da əlavə edib ki, monitorinqlər zamanı dəniz suyu nümunələri bakterioloji və digər göstəricilərə uyğunluq baxımından tədqiq edilir və çimərliklərdəki sanitar vəziyyət yoxlanır.


Dadaş » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n11 Noyabr 2019, 14:00 14787\n"Günəş" taksi maşınları parkında Dadaşı hamı tanıyır. Onu görənlər, istər-istəməz gülümsəyirlər. Bilirsiz niyə? O gün Dadaş işə vaxtından əvvəl gəlmişdi. Maşının ora-burasına baxıb, "smenşik"in qarasına deyindi: ‘Zalım oğlu maşına heç baxmır. Elə bil, anbara salıb, hər tərəfi palçıqdı. Heç olmasa qaraja girəndə uşaqlara üç manat ver, yusunlar. Bu gündə şəhərə çıxmaq olar?..” O, sonra maşının yağına və suyuna baxıb, narazı halda başını buladı: ‘Suyu da yoxmuş ki...". Dadaş maşını yuyucuların yanına sürdü.\nOğlan Dadaşı görən kimi gülümsədi: - Sabahın xeyir, Dadaş əmi, maşallah, lap tezdən gəlmisən. Sonra o rezin çəkməni geyinib maşına baxdı və dedi: - Bahoo, qaragün maşın nə gündədi! İncimə Dadaş əmi, sənin o "smenşik"in lap "krısadı" ha... Dadaş oğlana cavab vermədi. Bildi ki, ona cavab versə, iş uzanacaq, oğlan nədən oldu "üyüdüb" tökəcək. O, gödəkçəsinin düymələrini bağlayıb gəzişməyə başladı. Yadına düşdü ki, axşam arvadla toya getməlidi, Səidənin rəfiqəsinin toyudu, getməsə, olmaz. Toyun pulunu çıxara bilsə, yaxşı olar. Hələ bu toydan əlavə iki dəvətnamə də veriblər. Kişi balaca dilxor oldu: "Allah evini yıxmasın toyu bazara çevirənlərin. Qazandığımız toylardadı...". Yadına Anaxanımın toyla bağlı dedikləri düşdü: "A kişi, elə demə, təki şadlıq olsun. Maşallah, kiçik qız da böyüyüb. Bir də gördün elçilər girdi qapıdan. İndi sən gedirsən, sənin qızının toyu olanda da onlar gələcəklər. Hələ qabaqda nəvələrin var...". Dadaş kişinin çöhrəsi işqlandı, ürəyini sevinc hissi bürüdü: "Hə, Anaxanım düz deyir, təki toy olsun. Maşallah, Səidə də gözəl-göyçək qız olub..." Dadaş kişi Səidəni çox istəyir, çünki o, rəhmətlik anasına oxşayır. Buna görə də ona həmişə "anam" deyir, bir sözünü iki eləmir. Ürəyi istəyəni haradan olsa tapıb alır. Anaxanım da buna görə arabir deyinir ki, belə eləmə, qızı ərköyün öyrədirsən. Dadaş isə ona çox vaxt təbəssümlə cavab verir... Dadaş maşını minəndə dedi: "Bizdən hərəkət, Allahdan bərəkət! Yaxşı olar, inşallah". Bu vaxt sürücü yoldaşlarından biri onun yanından keçərkən zarafatla: - Yenə formadasan, ha, Dadaş, ceyran ovuna gedirsən? -dedi. Dadaş ona cavab vermədi. Baləmi sürüb getdi. Kişi onun dalınca: - Heyf deyildi köhnə vaxtlar. Gecə-gündüz yatdı yox idi, pul da ki, zibil kimi... Evə dönəndə cibindəkiləri tökürdün stolun üstünə, arvad-uşaq sayırdı. O yandan da dostlarla hər axşam ley-pey. Çexski pivənin tapılmayan vaxtında "Kubinka"dan yeşiknən alırdıq... Yoxsa indi, planı gücnən çıxarırıq. Arvad-uşaq yanında da üzqaraçılıqdı. "Atanşik"lər də o qədər çoxalıb ki. Götürürsən maşına lazımı yerə çatanda pul vermək istəmir, deyir bağışla, xəstəyəm, o biri deyir olanım budu. Hərəsi bir bəhanə ilə aradan çıxır...\nO gün də "Beş mərtəbə"nin yanında bir qadını götürmüşəm. Deyib ki, Yasamal bazarına sür, oradan meyvə alıb xəstəxanaya gedəcəyəm. Mən də sürmüşəm. Düşüb girib bazara. Gözləmişəm. Xeyli keçib üstündən. Bir də görürəm şofer yoldaşlardan biri siqnallayır. Düşüb soruşur ki, Dadaş, bayaqdan iki dəfə oyan-bu yana keçmişəm, görmüşəm dayanmısan, nə məsələdi? Demişəm ki, bəs belə... Mənə gülüb deyir ki, a kişi, o qadın "atanşik"di. Bu qapıdan girir, o biri qapıdan çıxıb gedir... Əlim üzümdə qalıb. Dünya nə pis olub, qadına bax, əmələ bax... "Kömürçü meydanı"n yanından ötəndə bir qız əl qaldırdı və maşına minən kimi dedi ki, əmi, imtahana on dəqiqə qalıb, məni universitetə çatdır. Dadaş: - Çalışaram qızım, ancaq çox gec qalmısan. Gərək elə yolla gedək ki, "probka"ya düşməyək. Narahat olma, əmi səni imtahana çatdıracaq. O avtomobili ara küşələrlə sürüb Cavid prospektinə çıxardı və metronun yanından keçib universitetin böyük qapısı ağzında saxladı. Qız sevincək halda maşından düşdü və beşliyi ona uzadıb "sağ ol, əmi" deyib, tez uzaqlaşdı. Dadaş kişinin yadına yenə Səidə düşdü. Çünki Səidə də bu universitetdə oxuyurdu. Qızı axşamlar gec yatsa da, hər gün tezdən durur, çay qoyur, yemək yeyir və sakitcə universitetə yollanır. İmtahanlardan da, maşallah, çox vaxt "əla" alır. Bir dəfə də olsun kişiyə ata-anaya əziyyət verməyib... Cavid prospektinə yenicə çıxmışdı ki, supermarketin yaxınlığında Şamil müəllimi gördü. Yanında nəvəsi vardı. Deyəsən, uşağı dərsə aparırdı. Maşını düz onun qarşısında saxladı. Şamil müəllim Dadaşın köhnə qonşusuydu, dağlı məhəlləsində yaşayırdılar. Darvazaları bir-birinə qonşucanlı idi. Məhəllədə hər kəsin harada həll ediləsi vacib işi olurdu Şamil müəllimi axtarırdı. Böyük alim olsa da, çox sadə idi. Buna görə də məhəllədə xeyir-şər olanda Şamil müəllimi yuxarı başda oturdurdurlar.\nDadaş onunla iyirmi beş ildən çox qonşuluq eləmişdi, ancaq bir dəfə də olsun onun haqqında xoşagəlməz söz eşitməmişdi. Universitetdə dekan idi. Qonşuların oxuyan uşaqlarının çoxuna köməyi dəymişdi. Elə Dadaşın oğluna da bir neçə dəfə imtahandan qiymət yazdırmışdı. Sonra da yanına çağırıb demişdi ki, atan zəhmət-zillətlə çörək qazanır, yaxşı oxu... Ondan sonra oğlan Şamil müəllimdə söz vermişdi ki, daha yaxşı oxuyacaq. Bir də ancaq təyinat zamanı Şamil müəllimdən xahiş etmişdi ki, onun, cənub rayonların birinə göndərilməsinə kömək etsin. Şamil müəllim də nazirlikdə kiməsə ağız açmışdı, sözünü yerə salmamışdılar. Şamil müəllim rüşvət-zad alan deyildi. Buna görə də, universitetdə ona hörmət edirdilər, bir dəfə rektor qoymaq istəmişdilər, özü razılıq verməmişdi, demişdi ki, ora can atanların çoxunu tamah aldadır. Mən ildə bir kitab yazıram, mühazirələr oxuyuram, aldığım bəsimdi, vəzifə gəldi-gedərdi... Dadaş sükanın arxasından çıxıb Şamil müəllimlə görüşdü, sonra da nəvəsini öpdü: - Necəsiniz, Şamil müəllim, bacı necədi? Maşallah, nəvə də böyüyüb.\nŞamil müəllim də Dadaşdan ailəsini, uşaqlarını soruşdu. Sonra da dedi ki məhəllədə nə var, nə yox? Dadaş məhəllə sözünü eşidən kimi köks ötürdü və dedi: - Daha məhlədə məhləlik qalmayıb, sakinlərin çoxu pulunu alıb köçüb gedib, beş-on ailə qalıb. Şamil müəllim dedi: - Tez, ya gec, o yerlər sökülməli idi. Bu gün şəhərin mərkəzində belə məhəllələrin olması xoşagələn deyil. Ancaq gərək əhalini razı salaydılar. Dadaş onun haqqında ürəyindən keçənləri Şamil müəllim maşından düşəndən sonra dedi: - Allah belə insanları saxlasın, kişi oğlu kişidi. Adam belələrindən ötrü canını verər. Birdən gözü yan oturacaqdakı pula sataşdı. Şamil müəllim Dadaşın ondan almayacağını bilib, pulu sakitcə ora qoymuşdu. Dadaş yenə yola çıxsa da, Şamil müəllim haqda fikirləşirdi. Birdən iki cavan oğlan ona əl qaldırdı. Maşın dayanandan sonra onlardan biri pəncərədən başını içəriyə salıb dedi: - "Aeroport"a gedəcəyik. Dadaş : - Əyləşin,- dedi. Cavanlar yolun kənarındakı korobkanı maşının baqajına qoyduqdan sonra hər ikisi arxada oturdu. Yol boyu astaca nəsə danışırdılar. "Aeroport"a dönən yolda qəza olmuşdu. Yol polisi hərəkəti nizamlamağa çalışırdı. Xeyli dayanmalı oldular... Maşın vağzalın qarşısında dayananda cavanlardan biri dedi: - Mümkünsə, üçcə dəqiqə gözləyin, saxlama kamerasındakı bağlamanı götürüm, qardaşım sizinlə şəhərə dönəcək.\nCavanlar getdilər, lakin dedikləri vaxtdan xeyli keçsə də qayıtmadılar. Dadaş kişi dilxor olmuşdu. Öz-özünə deyinirdi: "Korobkalarını götürsəydilər, heç gözləməzdim, rədd olub gedərdim..." O, daha on dəqiqə gözlədi, ancaq cavanlar qayıtmadılar. Dadaş məsələnin nə yerdə olduğunu başa düşdü. Maşını işə salıb geri dönmək istəyirdi ki, bir qadın əl qaldırdı. Əvvəl istədi maşını saxlamasın, amma yağış başlamışdı və qadın nazik paltarda və çətirsiz idi. Buna görə də maşını saxladı və qadının çemodanlarını baqaja qoydu. Qadın astaca dedi: - Yasamal tərəfə, "Olimp" mağazasının yerləşdiyi binanın həyətinə gedəcəyəm. Dadaş o dəqiqə başını qaldırıb güzgüdə qadına baxdı. Bu o idi- Flora müəllimənin qızı... Ancaq heç nə demədi, heç nə soruşmadı. Gözünü yola dikib məktəb illərini gözü önünə gətirdi. Səidə ilə bir məktəbdə oxuduğu illəri, günləri sıralamağa başladı. Səidənin qızılı saçları, qoşa hörükləri, yumru ala gözləri vardı. Kağız kimi ağ idi, buna görə də utandığından çox vaxt kapron corab geyinirdi. Dilli-dilavər qız idi. Məhəllə oğlanlarının çoxu ürəyində Səidəni sevirdi. Ancaq heç kəs ürək eləyib bu istəyi dilə gətirə bilmirdi. Dadaş da o qızı sevirdi. Bir dəfə bərk qar yağmışdı.\nOğlanlar məktəbdən çıxan qızları qartopu ilə vururdular. Dadaş onlardan bir qədər arxada dayanıb Səidənin nə vaxt çıxacağını gözləyirdi. Zəng çalındı. Məktəblilər həyətə töküldülər. Az keçmişdi ki, Səidə də Rayihə ilə qapıda göründü. Oğlanlar qartopu atmağa başladılar. Dadaş özünü saxlaya bilmədi, oğlanlardan birini yaxalayıb qarın üstünə yıxdı və yumruqlamağa başladı. Sonra hay-küy qopdu, məktəbin həyəti döyüş meydanına çevrildi. Dadaşın dostları ona köməyə gəlmişdilər. Səhəri gün direktor Dadaşı öz otağına çağırdı və məsələni öyrənməyə çalışdı. Ancaq o, dava-dalaşın niyə və kimə görə baş verdiyini demədi. Direktor Dadaşa yazılı töhmət verdi. Günlərin bir günü Səidə məktəbə gəlmədi və Dadaş hər gün onun yolunu gözlədi. Səidənin isə Dadaşın ona bəslədiyi məhəbbətdən xəbəri olmadı. Sən demə, Səidənin atasını hansı rayonasa işləməyə göndəriblərmiş... O vaxtdan illər ötsə də, Dadaşın ürəyində o qoşa hörüklü qızın surəti hələ də yaşayırdı. - Bağışlayın, siz Səidə xanım deyilsiz? - Nədən bildiz? - Biz sizinlə 175 saylı məktəbdə oxumuşuq, Əli müəllim direktor idi onda... - Hə, doğrudur, ancaq mən sizi xatırlamıram. Qadının son sözləri Dadaşın ürəyində tutuşan ilk sevgi qığılcımlarını yenidən söndürdü.\nŞəhərə çatanda yağış daha da bərkimişdi. Bəzi küçələrdə gölməcə yaranmışdı. Ancaq onların evi dikdirdə olduğu üçün yağış, qar suları onlardan yan keçirdi. Ancaq indi Dadaş yağış barədə düşünmürdü, arxa oturacaqda oturmuş Səidə haqqında fikirləşirdi. O, bir azdan maşından düşəcəkdi... Səidə xanım maşından düşmüşdü ki, blokdan ucaboylu bir oğlan çıxdı. Yaxınlaşıb əvvəlcə Səidə xanımı öpdü və sonra: - Mama, niyə xəbər eləməmisən, özüm çıxardım qarşıma. - Eybi yoxdu, narahat eləmək istəmədim. Sağ olsun, bu qardaş, kömək elədi, gətirdi. Deyir ki, bir məktəbdə oxumuşuq... Oğlan çıxarıb Dadaşa pul vermək istədi. Amma Dadaş almadı: - Eyib deyil, bir məhlədə böyümüşük, bir məktəbdə oxumuşuq. Qadın dedi: - Xahiş edirəm götürün, yoxsa bir də sizi görsəm maşınınıza minmərəm... Dadaş Səidəyə baxdı. O, yaşa dolsa da yumru gözləri heç dəyişməmişdi. Ağappaq çöhrəsi necədə aydın və nurlu idi.\nQoşa hörüklərini isə şəlaləyə bənzər şabalıdı saçlar əvəzləmişdi.... Dadaş nə fikirləşdisə maşını öz evlərinə tərəf sürdü. Həyətə girdi və baqajdakı korobkanı götürüb pilləkənləri qalxdı. Anaxanım Dadaşın bu xəbərsiz gəlişinə təəccüblənsə də, onu əlidolu görüb sevinən kimi oldu. O aynabənddə oturub arvadından çay istədi. Sonra istədi başına gələnləri arvadına danışsın, amma bu fikirdən vaz keçdi. Anaxanım çayı gətirib onun qarşısına qoydu, sonra heç nə demədən gedib korobkanı açdı. Anaxanım gördüyünə heyrətləndi: - Dadaş, başuva daş, bu nədi? Lakin o, heç nə olmamış kimi pəncərəyə doğru getdi və yağan yağışa tamaşa eləməyə başladı. Fikri isə hələ də Səidənin yanında idi... Anaxanım isə dinməzcə oturub gah stolun üstündəki daşa, gah da özünü qəribə aparan ərinə baxırdı. Doğru deyiblər, yerin də qulağı var. Bir neçə gündən sonra qarajda çoxları bu məsələdən xəbərdar oldu. O vaxtdan, iş yerində onu, çoxları "Kubik Dadaş" deyə çağırır.


Azərbaycan XİN-in rəhbəri Afinaya yola düşüb\nSiyasət 30 Noyabr 2009 17:54 (UTC+04:00)\nAzərbaycan, Bakı, 30 noyabr/ Trend , müxbir M.Əliyev/\nAzərbaycanın xarici işlər naziri Elmar Məmmədyarov 1-2 dekabr tarixlərində Yunanıstanın paytaxtında keçiriləcək ATƏT-in Xarici İşlər Nazirləri Şurasının illik iclasında iştirak etmək üçün bazar ertəsi axşam Afinaya yola düşüb.\nAzərbaycanın xarici siyasət idarəsinin başçısı sabah ATƏT XİNŞ-nin iclasında çıxış etməyə hazırlaşır, XİN-in rəsmi nümayəndəsi Elxan Poluxov Trend -a deyib.\nGünün ikinci yarısında Minsk Qrupu həmsədrlərinin iştirakı ilə Azərbaycan XİN rəhbərinin erməni həmkarı Edvard Nalbandyanla görüşü planlaşdırılıb. İlkin proqrama əsasən, görüşdə Minsk Qrupunun həmsədr dövlətlərinin - Rusiya, Fransa və ABŞ-ın XİN rəhbərlərinin də iştirakı gözlənilir.\nAzərbaycan XİN-in rəhbəri Afinada bir sıra ölkələrin xarici siyasət idarələrinin rəhbərləri ilə də ikitərəflli görüşlər keçirəcək, GÜAM xarici işlər nazirlərinin görüşündə iştirak edəcək.


DTX terrorçulara dəstəkdə günahlandırılanları tutub\nAzərbaycan Dövlət Təhlükəsizliyi Xidməti (DTX) Suriyada Birləşmiş Millətlər Təşkilatının terror təşkilatı saydığı birliklərin tərkibində terror aktları törədən şəxslərin maliyyə mənbələrinin aşkar edildiyini bildirilir.\nDTX-nın açıqlamasına görə, bu qurumda Cinayət Məcəlləsinin 214-1 (terrorçuluğu maliyyələşdirmə), 218.2 (cinayətkar birlikdə iştirak etmə), 283-1.3 (Azərbaycanın hüdudlarından kənarda aparılan silahlı münaqişələrdə iştirak etmə) maddələri ilə cinayət işi başlanılıb və istintaq-əməliyyat tədbirləri aparılır.\nHəmin cinayət işi çərçivəsində Azərbaycan vətəndaşları İlqar Ağayev, Sahil İbrahimov, Namiq Məmmədovun məsuliyyətə cəlb edildiyi, barələrində həbs qətimkan tədbiri seçildiyi bildirilir.\nMəlumatda iddia olunur ki, adları çəkilən şəxslər və başqaları 2017-ci ilin oktyabr ayından ayrı-ayrı ölkələrdəki terror təşkilatlarından, habelə həmin silahlı münaqişələrdə iştirak edənlərin yaxınlarından pul alaraq onların Suriyaya göndərilməsini, çatdırılmasını təmin ediblər. Əldə edilən və Suriyaya göndərilən vəsaitlərin məbləğinin ümumilikdə 500 min dollardan çox olduğu vurğulanır.\nAçıqlamada cinayət işi üzrə araşdırmaların davam etdiyi qeyd edilir.\nAncaq, hələlik, bu deyilənlərə həbs edilən şəxslərin vəkilləri və ya yaxınlarından münasibət almaq mümkün olmayıb. Onların ittihamlarla razılaşıb-razılaşmadıqları açıqlanmır.\nİttihamlar subuta yetirilərsə onları 14 ilə kimi həbs cəzası gözləyir.